Nenek, cucu maut nahas MPV terbabas rempuh penghadang jalan
Oleh ROHANA MOHD. NAWI

2 Mei 2023, 5:09 pm
MACHANG – Seorang warga emas dan cucunya maut apabila kenderaan pelbagai guna (MPV) yang dinaiki mereka terbabas sebelum merempuh besi penghadang jalan di Kilometer 42, Jalan Kota Bharu-Kuala Krai di Kampung Pangkal Changgong di sini hari ini.
Dalam kejadian pukul 5.10 pagi itu, Nurin Damia Mohd. Nizam, 14, disahkan meninggal dunia di lokasi kejadian manakala neneknya, Che Hasnah Jusoh, 67, menghembuskan nafas semasa dirawat di Unit Kecemasan Hospital Machang kira-kira pukul 8.30 pagi tadi.
Ketua Polis Daerah Machang, Superintendan Mohd. Adli Mat Daud berkata, siasatan mendapati, kedua-dua mangsa menaiki sebuah MPV jenis Perodua Alza dipandu anak kepada Che Hasnah iaitu Muhammad Asyraf Abdul Manap, 26.
Menurutnya, kenderaan tersebut dipercayai sedang dalam perjalanan dari Kuala Lumpur untuk pulang ke rumah Che Hasnah di Kampung Bunut Tok Mak Teh, Labok di sini.
“Semasa tiba di lokasi kejadian, MPV itu dipercayai terbabas ke kiri jalan sebelum merempuh penghadang jalan.
“Kejadian itu menyebabkan warga emas itu dan cucunya tersepit di dalam MPV terbabit. Nurin Damia disahkan meninggal di lokasi kejadian akibat kecederaan serius pada kepala manakala neneknya semasa dirawat di Hospital Machang,” katanya dalam satu kenyataan hari ini.

Mohd. Adli memberitahu, kes disiasat mengikut Seksyen 41 (1) Akta Pengangkutan Jalan 1987.
Sementara itu, anak kepada Che Hasnah, Mohd. Afiq Safwan Abdul Manap, 28, ketika ditemui berkata, adiknya, Muhammad Asyraf yang memandu MPV itu sedang dalam perjalanan pulang ke rumah selepas menghantar isterinya yang belajar di Universiti Pendidikan Sultan Idris, Tanjung Malim di Perak.
Menurutnya, dari Tanjung Malim, mereka singgah ke Kuala Lumpur sebelum bertolak pulang ke Kelantan malam tadi.
“Nahas berlaku kira-kira lapan kilometer dari rumah kami. Mereka sudah dekat untuk sampai ke rumah sebelum kemalangan.
“Muhammad Asyraf memaklumkan, dia tertidur semasa memandu sebelum MPV dipandunya terbabas merempuh penghadang jalan,” katanya ketika ditemui Kosmo! di unit forensik Hospital Machang hari ini.
Menurut Afiq Safwan, sebelum kejadian, dia ada menghubungi adiknya kira-kira pukul 1.45 pagi semasa dia sedang tidur di Hentian Rehat dan Rawat Gua Musang. – KOSMO! ONLINE


Tiada pemimpin BN cuba ‘gulingkan’ Kerajaan Perpaduan
Oleh AHMAD SHAHERMAN SHAMSURI

2 Mei 2023, 4:21 pm
PETALING JAYA – Timbalan Presiden UMNO, Datuk Seri Mohamad Hasan menafikan dakwaan sesetengah pihak bahawa ada kalangan pemimpin Barisan Nasional (BN) yang cuba ‘menggulingkan’ Kerajaan Perpaduan.
Mohamad berkata, dakwaan itu sengaja diwujudkan pihak berkenaan bagi memporak-perandakan kerajaan sedia ada yang dibentuk hasil gabungan pelbagai parti.
Jelasnya, untuk menumbangkan kerajaan sekarang agak sukar kerana Akta Lompat Parti telah berkuatkuasa dan mana-mana Ahli Parlimen yang mahu menyokong parti lain perlu meletakkan jawatan dan pilihan raya kecil perlu diadakan
“Setakat ini, setahu saya bagi pihak (BN) kami tiada apa-apa usaha atau ura-ura dilakukan untuk memporak-perandakan kerajaan sedia ada kerana ia adalah janji BN untuk membentuk kerajaan yang stabil.
“Kerajaan kini juga mempunyai majoriti yang agak besar sebanyak 148 kerusi dan untuk ditumbangkan ia satu perkara yang agak sukar.
“Lebih baik kita cari cara bagaimana nak uruskan negara dengan baik dan rakyat mendapat pembelaan serta kerajaan dapat diuruskan dengan sebaik mungkin,” katanya pada Majlis Rumah Terbuka, Kementerian Pertahanan dan Kem Kementah di sini hari ini.

Beliau berkata demikian bagi menjawab dakwaan Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Muhammad Faiz Na’aman yang mendakwa Perikatan Nasional (PN) telah mendapat sokongan 126 ahli parlimen untuk membentuk kerajaan. – KOSMO! ONLINE


Lapar punca pelajar Korea Selatan makan hasil seni pisang berharga RM500,000
Oleh KOSMO!

2 Mei 2023, 4:18 pm
SEOUL – Seorang pelajar seni di Korea Selatan memakan sebiji pisang yang merupakan karya artis seni Itali, Maurizio Cattelan kerana lapar, lapor akhbar The Guardian semalam.
Noh Huyn-soo dirakam dengan berani mengambil pisang yang dilekatkan pada dinding Muzium Seni Leeum di Seoul.
Dia mengupas kulit pisang tersebut dan memakannya di hadapan penonton sebelum melekatkan semula kulit pada dinding dan berjalan pergi sambil tersenyum puas.
Kejadian itu dirakam oleh seorang rakan Huyn-soon yang merupakan pelajar Universiti Kebangsaan Seoul.
Apabila disoal pihak muzium, Huyn-soo berkata, dia makan pisang itu kerana berasa lapar selepas terlewat makan sarapan pagi, demikian menurut akhbar Korea Herald.
Huyn-soo memberitahu stesen televisyen KBS bahawa tindakannya ‘memakan karya seni moden juga juga adalah karya seni’ manakala idea menampal semula kulit pisang itu hanyalah ‘gurauan’.

“Saya fikir ini akan menjadi menarik. Bukankah ia (pisang) ditampal di sana untuk dimakan?,” tambahnya.
Pisang yang menjadi sebahagian daripada karya seni Cattelan itu akan diganti selang dua atau tiga hari.
Cattelan kemudian memberikan maklum balas mengenai kejadian itu dengan berkata: “Tiada masalah.”
Ini bukan kali pertama pisang yang dilekatkan pada karya seni itu dimakan. Semasa pameran sulung karya itu di Miami Art Basel pada 2019, sebiji pisang tersebut telah dimakan oleh artis seni lain, David Datuna.
Edisi pertama dan kedua yang dipamerkan di Miami Art Basel dijual pada harga AS$120,000 (RM535,116) dan satu lagi dijual pada harga AS$150,000 (RM668,895) sebelum Datuna memakan buah itu. – Agensi


Kaedah terbaharu salur elaun imam, guru KAFA
Oleh MOHAMAD NAUFAL MOHAMAD IDRIS

2 Mei 2023, 4:51 pm
KLANG- Kaedah terbaharu penyampaian peruntukan elaun kepada imam, bilal, siak, guru takmir dan Kelas Agama dan Fardhu Ain (KAFA) melalui Sultan atau Raja sebagai Ketua Agama Islam Negeri untuk disalurkan kepada Jabatan Agama Islam negeri berkenaan diharap dapat melancarkan agihan peruntukkan itu.
Setiausaha Sulit Sultan Selangor, Datuk Muhamad Munir Bani dalam kenyataannya hari ini berkata, Sultan Selangor, Sultan Sharafuddin Idris Shah bertitah, kaedah itu juga dapat mengelakkan daripada dipolitikkan dan meredakan kekeliruan rakyat terhadap perkara tersebut.
Katanya, baginda memaklumkan sebelum ini kaedah penyampaian peruntukan bayaran elaun itu disampaikan kepada Menteri Besar negeri berkenaan.
“Bagaimanapun apabila Pengerusi Majlis Kebangsaan Bagi Hal Ehwal Ugama Islam (MKI) diambil alih oleh Raja yang memerintah, Jabatan Kemajuan Islam Malaysia (Jakim) menyelaras peruntukan elaun itu dibuat melalui Sultan atau Raja negeri yang berkenaan selaku Ketua Agama Islam.
“Ia kemudiannya disalurkan kepada Jabatan Agama Islam negeri-negeri yang berkenaan.
“Diharapkan kaedah terbaharu ini dapat melancarkan penyerahan peruntukan elaun imam, bilal, siak, guru takmir dan guru KAFA ke negeri-negeri di Malaysia ini tanpa dipolitikkan dan dapat meredakan kekeliruan rakyat terhadap perkara tersebut,” katanya.

Terdahulu, Sultan Sharafuddin berkenan menerima replika cek peruntukkan berjumlah lebih RM56.5 juta daripada Kerajaan Persekutuan yang disampaikan Menteri di Jabatan Perdana Menteri (Hal Ehwal Agama) Datuk Dr. Mohd Na’im Mokhtar di Istana Alam Shah di sini. -KOSMO!ONLINE


‘Terkejar-kejar dunia glamor, malaikat maut sedang kejar’
Oleh MOHD. HAIKAL ISA

2 Mei 2023, 5:01 pm
PETALING JAYA – Pendakwah terkemuka yang juga penceramah motivasi, Ustaz Ahmad Dusuki menitipkan pesanan buat pelakon Alya Iman bahawa mendedahkan aurat buat tatapan umum sebenarnya adalah sesuatu yang bersifat hipokrit.
Ahmad Dusuki atau nama sebenarnya, Ahmad Dusuki Abdul Rani memberi analogi bahawa bertudung pada acara tertentu adalah sifat hipokrit sebenar-benarnya.
“Membuka dan mendedahkan aurat itulah manusia yang hipokrit. Mengapa saat kalian ke kubur atau ke mahkamah syariah kalian menutup aurat?
“Mengapa saat kalian menjadi mayat kalian ditutup aurat untuk mengadap Allah? Tiba-tiba sekarang baru menyebut tidak mahu digelar manusia hipokrit,” coretnya menerusi satu hantaran status Facebook.
Getus graduan Universiti Al-Azhar Mesir itu, bulan Ramadan lalu sepatutnya menjadikan seseorang lebih baik bulan berikutnya namun lain yang terjadi buat segelintir wanita.
“Tidakkah Ramadan sepatutnya menjadikan kalian menjadi mukmin bukannya manusia munafik? Tidak ada belaskah dalam dada kalian terhadap arwah ayah kalian yangg soleh itu sehingga sanggup melakukan dosa besar sebegini.
“Sampaikan salam kepada sesiapa sahaja yang terkejar-kejar glamor dunia ini. Katakan kepada mereka, malaikat maut sedang mengejar!,” tulis Ahmad Dusuki lagi.
Terdahulu, dunia seni tanah air dikejutkan dengan pendedahan anak kepada legenda seni tanah air, Allahyarham Azmil Mustapha yang mengaku tidak lagi bertudung pada 1 Syawal lalu.

Alasan diberikan wanita berusia 22 tahun itu tidak lagi bertudung adalah kerana tidak mahu dilihat hipokrit dan mahu menjadi diri sendiri. – KOSMO! ONLINE


Bangunan 500 tahun diconteng nama, tarikh lawatan
Oleh DIYANATUL ATIQAH ZAKARYA

2 Mei 2023, 5:05 pm
MELAKA – Kerajaan negeri ini meluahkan rasa kesal dengan sikap pengunjung yang bertindak menconteng bangunan Bukit Melaka berusia 500 tahun semata-mata untuk membuktikan kehadiran mereka di lokasi pelancongan itu.
Pengerusi Ahli Lembaga Pengarah Perbadanan Muzium Melaka (Perzim), Datuk Akramuddin Abd. Aziz berkata, rata-rata kesan contengan itu memaparkan nama-nama individu dan tarikh dipercayai kedatangan mereka ke lokasi berkenaan.
“Apa yang kita amati pada hari ini, vandalisme itu memang berlaku dengan banyak kesan contengan nama individu dan tarikh dipercayai waktu lawatan mereka ke sini.
“Perbuatan tidak bertanggungjawab ini disyaki dilakukan pada waktu lewat petang dan malam iaitu diluar masa pemantauan penguat kuasa,” katanya pada sidang akhbar di Bukit Melaka, di sini, hari ini. Turut hadir Datuk Bandar Majlis Bandaraya Melaka Bersejarah (MBMB), Datuk Shadan Othman.
Tambahnya, tindakan tidak bertanggungjawab itu bukan sahaja mencemarkan pemandangan dan nilai sejarah bangunan tersebut, namun melibatkan proses pembersihan yang rumit kerana perlu mengikut kaedah konservasi dibenarkan.
Mengulas lanjut beliau berkata, susulan kejadian itu pihaknya akan mencadangkan beberapa kaedah penyelesaian bagi pengunjung merekodkan kehadiran mereka termasuk penjualan kunci istimewa seperti di Tembok Besar China.

“Kita akan memperketatkan lagi kawalan supaya vandalisme ini tidak terus berlaku dan saya juga mencadangkan kepada pihak pengurusan untuk gunakan kaedah kunci supaya pelancong dapat buktikan kedatangan mereka.
“Sejak tiga tahun lalu, hampir lapan kali kerja-kerja pembaikan dilakukan oleh MBMB di kawasan tumpuan pelancongan ini disebabkan aktiviti vandalisme,” ujarnya.
Akramuddin berkata, mana-mana individu yang dicekup melakukan vandalisme di kawasan warisan itu boleh dikenakan tindakan mengikut Seksyen 112(2) Akta 645 Akta Warisan Kebangsaan 2005.
Katanya, sehingga 31 Mac lalu, jumlah kehadiran pelancong di kawasan-kawasan bersejarah di negeri ini adalah seramai 326,000 dengan jumlah pendapatan RM1.4 juta dan kutipan itu dijangka terus meningkat mencecah RM4.1 juta pada hujung tahun ini. – KOSMO! ONLINE


PMWP tawar semakan dan penentuan arah kiblat kepada premis awam
Oleh MOHD. HUSNI MOHD. NOOR

2 Mei 2023, 4:18 pm
PUTRAJAYA – Premis awam termasuk surau, masjid, pejabat kerajaan, hotel dan lain-lain bangunan komersial di Wilayah Persekutuan kini boleh memohon penentuan dan semakan arah kiblat menerusi Pejabat Mufti Wilayah Persekutuan (PMWP).
PMWP menerusi hantaran di Facebook hari ini berkata, pihaknya adalah badan bertanggungjawab menentukan dan menyemak arah kiblat di seluruh Wilayah Persekutuan terutama di Putrajaya, Kuala Lumpur dan Labuan.
Menurutnya, pemilik dan pengurus premis boleh membuat permohonan melalui pautan https://ekiblat.muftiwp.gov.my/v4/index.php?timeOut=1.
“PMWP bertanggungjawab menentukan dan menyemak arah kiblat di surau, masjid, pejabat kerajaan dan swasta, stesen minyak, hotel, tanah perkuburan dan premis awam.
“Bagi permohonan penentuan kiblat di rumah kediaman atau persendirian, permohonan boleh dibuat melalui Persatuan Jurufalak Syarie (JUFAS) menerusi pautan https://jurufalak.com/2018/12/27/perkhidmatan/,” katanya.
Katanya, sebarang pertanyaan atau maklumat lanjut boleh hubungi Ustaz Saidul (012-3654764) atau Ustaz Mustaqim (011-31551028) bagi kawasan Putrajaya dan Kuala Lumpur manakala, Ustaz Zaidan (091-7947083) atau Ustaz Ridzuan (019-9396124) bagi Labuan.- KOSMO! ONLINE


Bekas pemimpin UMNO beri kelebihan kepada PN pada PRN
Oleh JAMLIAH ABDULLAH

3 Mei 2023, 8:55 pm
ALOR SETAR – Perikatan Nasional (PN) beranggapan kesediaan tokoh-tokoh ternama yang juga bekas pemimpin UMNO untuk menyertai gabungan itu dalam Pilihan Raya Negeri (PRN) di enam negeri akan memberi kelebihan kepada PN.
Ketua Pengarah Pilihan Raya PN, Datuk Seri Muhammad Sanusi Md. Nor berkata, pemimpin terlibat mempunyai pengaruh di kawasan masing-masing sekali gus mampu memberi kemenangan kepada PN dalam pilihan raya itu.
Kata Menteri Besar Kedah itu, PN juga bersedia menerima kemasukan individu itu tanpa sebarang rundingan selagi perjuangan mereka relevan dengan gabungan tersebut.
“Tak payah berunding apa dah, datang saja dan kami akan terima dengan hati terbuka,” katanya pada sidang akhbar selepas mempengerusikan Mesyuarat Mingguan EXCO di Wisma Darul Aman, di sini hari ini.
Muhammad Sanusi yang juga Pengarah Pilihan Raya Pas Pusat berkata demikian ketika diminta mengulas mengenai tindakan bekas pemimpin UMNO seperti bekas Setiausaha Agung UMNO, Tan Sri Annuar Musa; bekas Pengerusi Barisan Nasional (BN) Selangor, Tan Sri Noh Omar serta bekas Menteri Kesihatan, Khairy Jamaluddin untuk menyertai PN.
Kemasukan bekas pemimpin itu disifatkan sangat istimewa kata beliau, terutama ketika Pakatan Harapan (PH) dan Barisan Nasional (BN) dilihat berantakan kerana perbezaan pendirian.

Beliau juga yakin, penyertaan ketiga-tiga pemimpin berkenaan dapat mengalihkan sokongan sebahagian ahli UMNO untuk mengundi PN dalam PRN itu. – KOSMO! ONLINE


Mental Mira penat, akan usaha berubah jadi lebih baik
Oleh KOSMO!

3 Mei 2023, 11:14 pm
PETALING JAYA – Gara-gara dikecam teruk, Amirah Aqilah yang sebelum ini sohor apabila terlibat dalam kontroversi membabitkan pempengaruh media sosial, View Chin mengakui penat secara mental dan kini cuba untuk kembali bangkit.
Dia yang lebih dikenali sebagai Mira, membuat perkongsian itu melalui hantaran di Instagram miliknya, semalam.
Mira berkata, dia menerima pelbagai kecaman dan pertanyaan sama ada dia tidak mempunyai perasaan, tidak tahu malu atau sengaja ingin ‘play victim’.
“Mira ada silap Mira dan sedang perbetulkan silap Mira. Segala kecaman, hinaan dan cacian, semua ini sebab atas diri yang pernah buat silap.
“Mira akan berubah untuk yang lebih baik. Mental Mira sangat penat, doakan Mira dan Mira cuba untuk bangkit balik,” katanya.
Sebelum ini, Mira memilih untuk berdiam meskipun sudah kembali aktif di media sosial selepas menyembunyikan diri sejak kontroversinya dengan View Chin melanda.

Dalam hantaran berbeza hari ini, Mira memuat naik sebuah gambar dengan kapsyen akan terus berjalan ke hadapan.
“Doakan perjalanan baru saya, Mira cuba hadapi kenyataan,” ujarnya. – KOSMO! ONLINE


Tiga kereta rosak dihempap pokok tumbang
Oleh AZMI NORDIN

3 Mei 2023, 9:52 pm
SERDANG -Empat buah kereta mengalami kerosakan selepas duah buah pokok tumbang dalam kejadian di Equine Park Jalan 9E, di sini, hari ini.
Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, pihaknya menerima panggilan telefon pada pukul 5.20 petang.
Menurut beliau, enam anggota bersama dua buah jentera dari Balai Bomba dan Penyelamat (BBP) Serdang dikejarkan ke lokasi kejadian.
“Setibanya di lokasi kejadian, kami mendapati kemalangan melibatkan dua batang pokok yang beranggaran ketinggian 15 meter telah tumbang.
“Insiden itu menyebabkan tiga buah kereta yang diletakkan di kawasan parkir dihempap pokok tersebut,” katanya dalam kenyataan hari ini.
Menurut Hafisham, pihaknya bertindak memotong pokok tersebut dan mengalihkannya ke tempat yang selamat.

“Bagaimanapun, tiada mangsa direkodkan dalam insiden ini,” katanya. -KOSMO! ONLINE.


Bersalah abai Bella, Siti Bainun dipenjara 12 tahun serta-merta
Oleh Abdul Rahman Razali

3 Mei 2023, 9:27 pm
Bersalah abai Bella, Siti Bainun dipenjara 12 tahun serta-merta | 15 MINIT MMTV 3 MEI 2023


Lelaki maut jatuh tingkat 15 apartmen
Oleh MOHD YUNUS YAKKUB

3 Mei 2023, 9:24 pm
SHAH ALAM – Seorang lelaki maut dipercayai terjatuh dari tingkat 15 di sebuah apartmen di Seksyen 22 di sini hari ini.
Mangsa dikenali Chong Lee Teik berusia 46 tahun yang parah maut di lokasi kejadian.
Penolong Pengarah Operasi Bomba Selangor, Hafisham Mohd. Noor berkata, lapan anggota termasuk pegawai dari Balai Bomba dan Penyelamat Shah Alam bergegas ke lokasi kejadian selepas menerima panggilan kecemasan pukul 6.49 petang.
Katanya, berdasarkan maklumat mangsa dipercayai terjatuh dari tingkat 15 apartmen itu yang mempunyai keseluruhan 21 tingkat.
“Mangsa yang cedera parah ditemui di lantai rumah di tingkat 6.
“Anggota kemudian mengeluarkan mangsa menggunakan alat pengusung sebelum lelaki itu disahkan meninggal dunia oleh pasukan perubatan Kementerian Kesihatan (KKM),” katanya dalam kenyataan hari ini.

Jelas beliau, mayat mangsa telah diserahkan kepada pihak polis untuk tindakan selanjutnya. – KOSMO! ONLINE


Mangsa ribut Kampung Melayu Majidee ditempatkan di PPS
Oleh KHAIRUL MOHD. ALI

3 Mei 2023, 9:44 pm
JOHOR BAHRU – Sebuah pusat pemindahan sementara (PPS) akan dibuka di Dewanraya Kampung Melayu Majidee, di sini bagi menempatkan keluarga yang kediaman mereka terjejas akibat ribut, petang tadi.
Ahli Dewan Undangan Negeri (ADUN) Larkin, Mohd. Hairi Mad Shah berkata, pihaknya dan kerajaan negeri akan turut menghulurkan bantuan awal melibatkan keperluan asas kepada keluarga terlibat.
“Kediaman terjejas teruk, bumbung dan peralatan rumah rosak, sedih saya tengok. Namun Alhamdulillah, tindakan pantas diambil pihak berkuasa untuk memanggil agensi berkaitan bagi menggerakkan kerja-kerja pembersihan,” katanya kepada pemberita ketika melawat mangsa terjejas.
Mohd. Hairi yang juga merupakan Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia Johor turut memberitahu, antara tindakan awal diambil adalah untuk membuka sebuah PPS bagi menempatkan mangsa-mangsa yang memerlukan.
“Ini perlu kerana rumah-rumah yang rosak itu tidak selamat untuk didiami, ada bumbung yang terbuka luas, jadi kami ambil keputusan buka satu PPS dan galakkan mangsa pindah sementara.
“Kami akan kumpulkan maklumat dan dapatkan jumlah kerugian dialami kesemua mangsa, namun tindakan awal untuk membaiki bumbungnya kediaman boleh dilakukan terlebih dahulu,” jelasnya.- KOSMO! ONLINE


[VIDEO] Lebih 100 rumah rosak Kampung Melayu Majidee dilanda ribut
Oleh RAJA JAAFAR ALI

3 Mei 2023, 9:36 pm
JOHOR BAHRU – Lebih 100 buah rumah rosak di Kampung Melayu Mejidee di sini akibat dibadai ribut berserta hujan lebat dalam kejadian pukul 2.45 petang hari ini.
Seorang penduduk, Nur Shahida Hasbol, 35, berkata, ketika kejadian dia bersama enam ahli keluarganya termasuk anaknya yang berumur sembilan tahun berada di dalam rumah.
“Saya amat takut menjerit menyebut nama Allah berkali- kali dan memanggil ibu saya. Rumah macam terangkat sehingga menerbangkan bumbung rumah dan bergegar. Kejadian hanya berlaku 15 hingga 20 minit saja,” katanya ketika ditemui di sini hari ini.
Seorang lagi penduduk Ismail Abu, 48, dari Lorong Intan berkata, ketika kejadian dia bersama 12 penghuni termasuk lapan kanak-kanak pengasuhnya berumur antara lapan bulan hingga empat tahun di dalam rumah.

“Sebaik dengar bunyi dentuman, hati rasa tidak sedap dan terus saya selamatkan dulu kanak-kanak yang berada dengan saya. Kejadian berlaku amat pantas sekitar 15 minit, tetapi memusnahkan banyak rumah,” jelasnya.
Sementara itu, seorang warga emas, Nurfaizah Atiqah Ismaon, 62, berkata, dia yang tinggal bersendirian menangis apabila melihat sendiri angin kencang membadai rumahnya sehingga menerbangkan bumbung rumah.

Tinjauan Kosmo! di kawasan terlibat di Jalan Masjid, Sekolah, Intan, Permata, Jalan Rahmat, Utama, Berkat, Mulia, Sehat, Bulatan dan Jalan Budiman mendapati banyak pokok tumbang serta kabel elektrik terputus dan menghempap rumah serta beberapa buah kenderaan. – KOSMO! ONLINE


Lebih 1,000 kecewa dipermainkan pampasan untuk projek WCE
Oleh MOHD YUNUS YAKKUB

3 Mei 2023, 9:06 pm
SHAH ALAM – Lebih 1,000 penduduk Kampung Jawa, Klang di sini mendakwa ditipu dalam isu pampasan pengambilan tanah mereka bagi pembinaan Lebuh Raya Pesisiran Pantai Barat (WCE).
Ini berikutan borang H iaitu borang pemberitahu dan pemberian nilai pampasan yang telah dipersetujui pada 2015 dan gazet tanah sebelum ini telah dibatalkan selain menanggung rugi bagi bayaran peguam dan juru penilai hartanah.
Seorang penduduk, M.Uthayakumar, 58, berkata, rata-rata penduduk kesal dengan tindakan tidak bertanggungjawab pentadbir pejabat tanah dan daerah Klang yang telah membatalkan borang pampasan itu.
Katanya, setiap daripada ketua keluarga sebelum ini telah mengeluarkan hampir RM20,000 bagi bayaran guaman dan penilai hartanah untuk tujuan pampasan itu.
“Apabila borang H sebelum ini dibatalkan bermakna nilai pampasan sebelum ini juga telah batal.
“Lapan tahun kami menanti. Pemilik tanah di kawasan lain telah dibayar. Projek telah berjalan dan kami risau terhadap lokasi kediaman kami diambil tanpa pampasan sekiranya masalah ini tidak selesai,” katanya ketika ditemui di pintu hadapan bangunan Setiausaha Kerajaan Negeri (SUK) hari ini.

Terdahulu, lebih 30 penduduk diketuai aktivis sosial, Datuk Dr. Kalai Vanar menyerahkan memorandum mendesak campur tangan Menteri Besar Selangor, Datuk Seri Amirudin Shari terhadap isu itu yang diterima Pegawai Tadbir Pejabat Menteri Besar Selangor, Shahril Saad.
Seorang lagi penduduk, S. Veeramohanan, 67, berkata, mereka yang telah tinggal di lokasi tersebut sejak 85 tahun lalu membayar cukai taksiran setiap tahun.
“Kenapa dilayan begini, kami anak jati Selangor dan bukan setinggan. Lot tanah ini adalah milik kami,” katanya.
Sementara itu, Kalai berharap campur tangan Menteri Besar bagi mengatasi masalah ini dengan memanggil syarikat lebuh raya dan pentadbir pejabat tanah berkaitan.
“Kita amat sedih dengan projek telah berjalan. Sebelum hendak sambung, kena halau penduduk dan sekarang pihak terlibat mungkin menunggu warta gazet itu tamat.
“Jangan memutar belit dan memperbodohkan bahawa tanah ini adalah tanah pertanian contohnya. Kenapa tidak dikuatkuasakan sebelum ini dengan semua cukai dan bil dibayar penduduk. Laporan polis juga telah dibuat penduduk yang mengesyaki adalah ‘permainan’ dalam isu ini,” jelasnya. – KOSMO! ONLINE


Sukan SEA Kemboja 2023: Malaysia mudah ‘baham’ Laos 5-1
Oleh MUHAMAD ARDIE PUTRA SUHAIMI

3 Mei 2023, 9:58 pm
PHNOM PENH – Skuad bawah 22 (B-22) negara melaungkan amaran awal dalam usaha menggengam ‘ibu segala pingat’ pada temasya Sukan SEA Kemboja 2023 selepas menewaskan Laos 5-1 pada aksi pembukaan Kumpulan A sebentar tadi.
Pada perlawanan di Stadium Prince itu, E. Elavarasan membariskan kesebelasan terbaik dengan menyenaraikan tonggak utama seperti Mukhairi Ajmal, Azam Azmi Murad dan Haqimi Azim Rosli.
Skuad negara hanya memerlukan tempoh empat minit untuk mendahului saingan hasil serangan balas pantas yang berjaya disudahkan oleh pemain pertahanan, Ubaidullah Shamsul Fazili.
Bagaimanapun, Ubaidillah menjadi ‘duri dalam daging’ bagi kem negara apabila menghasilkan gol sendiri selepas tertampan bola hasil sepakan yang dilakukan oleh Phetdavanh Somsanid pada minit ke-21.
Tersentak dengan gol tersebut, skuad negara memperkemaskan jentera serangan dan akhirnya kembali mendahului apabila kini giliran pertahanan lawan, Anantaza Siphongphan tertampan bola ke gawang sendiri berselang tujuh minit kemudian.
Bersambung pada babak kedua, Elavarasan membuat rombakan kesebelasan utama dengan memasukkan Syahir Bashah, Fergus Tierney dan Najmudin Akmal Kamal Akmal untuk memastikan bekalan selesa dapat diraih.

Keputusan tersebut ternyata membuahkan hasil selepas Syahir menambah jaringan ketiga selepas menyudahkan hantaran yang dilakukan oleh Tierney pada minit ke-74.
Kem Malaysia bertambah ceria selepas Najmudin Akmal meledak gol keempat pada masa kecederaan selain satu gol lagi jaringan sendiri yang dilakukan oleh pemain Laos, Phouttahavong Sangvilay dengan keputusan 5-1 kekal sehingga wisel penamat.
Pasukan negara yang memburu emas pertama dalam tempoh 12 tahun dijadualkan bertemu Thailand pada aksi kedua Kumpulan A di venue yang sama, Sabtu ini. – KOSMO! ONLINE


Sebutan semula kes bunuh tauke buah naga 7 Jun ini
Oleh NOR AINNA HAMZAH

3 Mei 2023, 9:21 pm
PORT DICKSON – Sebutan semula kes dua pekerja buruh warga Myanmar yang didakwa di Mahkamah Majistret atas pertuduhan membunuh tauke buah naga di Tanah Merah Site A, di sini, 18 Februari lalu ditetapkan pada 7 Jun depan.
Majistret Vanita Vasudevan membuat keputusan itu selepas pihak pendakwaan memberitahu masih belum mendapatkan laporan forensik, bedah siasat dan kimia terhadap tertuduh Yan Mai, 19, dan Maung Piaw, 20.
Pada prosiding itu kedua-dua tertuduh yang tidak dibenarkan ikat jamin hadir ke mahkamah.
Berdasarkan pertuduhan yang dibacakan Mahkamah Majistret pada 3 March lalu kedua-dua tertuduh didakwa membunuh seorang lelaki, Low Seng Poh, 44, di dalam kebun buah naga, Tanah Merah Site A, di sini, kira-kira jam 12.15 tengah malam hingga jam 2 pagi, 18 Februari lalu.
Bagaimanapun, tiada pengakuan direkodkan daripada tertuduh dan kedua-duanya didakwa di bawah Seksyen 302 Kanun Keseksaan yang dibaca bersama Seksyen 34 akta yang sama.
Pihak Pendakwaan dikendalikan oleh Timbalan Pendakwa Raya, Jiwan Kaur Malkith Singh. – KOSMO! ONLINE


Penduduk panik nasi kenduri ditanak 7 jam tidak masak
Oleh KOSMO!

3 Mei 2023, 7:00 pm
JAKARTA – Sebuah klip video tular di media sosial Indonesia memaparkan situasi panik penduduk sebuah kampung apabila nasi yang ditanak di dalam periuk selama tujuh jam tidak masak, lapor laman berita Liputan 6 hari ini.
Video itu dimuat naik dalam akaun TikTok @b_law_office.
Menurut pemilik akaun, penduduk keliru apabila nasi kenduri yang ditanak di dalam tiga periuk besar hampir seharian masih tidak masak walaupun api dinyalakan sudah besar.
Mereka kemudian melakukan pelbagai ikhtiar untuk memasak nasi tersebut seperti meletakkannya di atas dapur gas dan memasukkan air panas, tetapi masih gagal.
Sebilangan mereka mendakwa penyebab nasi itu tidak masak adalah kerana gangguan jin.
Akhirnya, mereka dibantu seorang lelaki bernama Pak Yai Zainudin yang menggunakan ‘ikhtiar tradisional’. Nasi itu akhirnya masak selepas sejam ditanak semula.

Video itu mendapat perhatian netizen di ruangan komen.
“Percaya atau tidak, ia turut berlaku di tempat saya” komen seorang netizen. – Agensi


Sonny Bill puji rakyat Malaysia salam cium tangan
Oleh KOSMO!

3 Mei 2023, 7:22 pm
PETALING JAYA – Bekas pemain ragbi kebangsaan New Zealand, Sonny Bill Williams memuji sebuah keluarga Malaysia yang ditemuinya ketika berada di Mekah, Arab Saudi.
Dalam pertemuan itu, Sonny Bill akui tersentuh apabila tiga kanak-kanak lelaki bersalaman dengannya sambil menundukkan kepala dan mencium tangan sebagai tanda hormat.
“Sebuah keluarga Malaysia bersama tiga budak lelaki meminta saya bergambar hari ini.
“Ketika tiga kanak-kanak itu salam tangan saya, mereka memandang ke mata saya, menundukkan kepala mereka dan menyentuh belakang tangan saya dengan dahi mereka.
“Anak-anak ini mempunyai kehormatan yang tinggi dalam nilai kekeluargaan dan ia merupakan saat yang indah,” katanya dalam hantaran di Twitter hari ini.
Meninjau ke ruangan komen, rata-rata ramai bersetuju dan menjemput Sonny Bill sekeluarga untuk berkunjung ke Malaysia.

“Saya suka rakyat malaysia. Saya mempunyai kenangan yang luar biasa tentang masa kami di sana. Seluruh keluarga datang kepada kami untuk mengambil gambar bersama dan memeluk kami,” kata Atilla.
“Ia adalah sebahagian daripada adat Melayu muslim di sini, jemput datang ke malaysia,” ujar Buddy.
Sehubungan itu, Sonny Bill berkata, dia sekeluarga akan membuat kunjungan ke Malaysia selepas ini. – KOSMO! ONLINE


Nikita Mirzani enggan pulangkan cincin berharga RM758,929 kepada bekas suami
Oleh KOSMO!

3 Mei 2023, 8:30 pm
JAKARTA – Aktres Indonesia, Nikita Mirzani diminta oleh bekas suaminya untuk mengembalikan cincin perkahwinannya yang bernilai 2.5 bilion rupiah (RM758,929) selepas mereka bercerai, lapor laman berita Tribun Lampung hari ini.
Berikutan permintaan bekas suaminya itu, Antonio Dedola, Nikita menyatakan bahawa cincin perkahwinan tidak boleh dikembalikan walaupun selepas perceraian.
Menurut pelakon tersebut, Antonio yang berasal dari Jerman telah tinggal di Indonesia selama 10 bulan, tetapi hanya tiga kali memberikan nafkah kepadanya yang merupakan ibu kepada tiga orang anak.
“10 bulan dia tinggal di sini, memang betul dia bekas polis tapi dia cuma ‘transfer’ (memindahkan wang) tiga kali, 20 juta rupiah (RM6,071), 20 juta rupiah, 20 juta rupiah, jadi 60 juta rupiah (RM18,214),” katanya.
Menurut laman berita Detik, aktres itu berkahwin dengan bekas suaminya yang juga merupakan bekas pelumba MotoGP pada Januari lalu dan BangkaPos melaporkan dia juga sudah memeluk agama Islam. – Agensi


Pengerusi, Setiausaha MKK Kedah lewat terima bantuan Aidilfitri
Oleh JAMLIAH ABDULLAH

3 Mei 2023, 7:05 pm
ALOR SETAR – Kerajaan negeri akan mengagihkan bantuan khas Aidilfitri kepada Pengerusi dan Setiausaha Majlis Ketua Kampung (MKK) serta pegawai masjid di seluruh negeri ini bermula 17 Mei ini.
Menteri Besar, Datuk Seri Muhammad Sanusi Md. Nor berkata, bayaran yang sepatutnya diagihkan pada 18 April lalu tertangguh kerana beberapa masalah termasuk penstrukturan semula Jawatankuasa Kemajuan dan Keselamatan Kampung Persekutuan (JKKKP) yang kini dikenali MKK.
“Jumlah bantuan diterima Pengerusi dan Setiausaha MKK serta pegawai masjid meliputi imam, bilal dan siak juga akan ditambah RM100 menjadikan jumlah diterima RM300 seorang. Naik RM100 sebab kita lambat bayar,” katanya selepas mempengerusikan Mesyuarat Mingguan Exco di Wisma Darul Aman di sini hari ini.
Pada 12 April lalu, kerajaan negeri mengumumkan bantuan khas Aidilfitri sebanyak RM200 seorang kepada 3,924 penerima terdiri daripada Pengerusi dan Setiausaha MKK serta pegawai masjid di negeri ini.
Bantuan itu sepatutnya dibayar terus ke akaun penerima pada 18 April lalu yang melibatkan peruntukan keseluruhan RM784,800 dengan seramai 772 Pengerusi MKK, 766 Setiausaha MKK dan 2,386 pegawai masjid meliputi imam, bilal dan siak akan menerima manfaat bantuan RM200 seorang.
Dalam perkembangan lain kata Muhammad Sanusi, kerajaan negeri terpaksa mengeluarkan peruntukan tambahan RM13.8 juta setahun bagi elaun MKK susulan penstrukturan semula jawatan JKKKP yang sebelum ini daripada Kerajaan Persekutuan. – KOSMO! ONLINE


Sukan SEA Kemboja 2023: Malaysian Tigress tewas kepada Vietnam
Oleh MUHAMAD ARDIE PUTRA SUHAIMI

3 Mei 2023, 7:17 pm
PHNOM PENH – Seperti dijangka, skuad bola sepak wanita Malaysia menerima pengajaran berharga selepas tewas 0-3 kepada Vietnam dalam aksi pembukaan Kumpulan B pada temasya Sukan SEA Kemboja 2023 sebentar tadi.
Pada perlawanan di Stadium Army itu, skuad Malaysian Tigress kendalian Soleen Al Zoubi itu membariskan kesebelasan terbaik terdiri daripada kapten, Steffi Sarge Kaur, Henrietta Justine dan Lyana Soberi.
Namun, pasukan Vietnam tidak menunggu lama untuk mendahului apabila meraih gol awal hasil jaringan luar kotak penalti yang dilakukan oleh Hai Yen Pham seawal minit ke-4.
Tersentak dengan gol tersebut, skuad negara memperkemaskan corak permainan tetapi sekali lagi akur dengan kekuatan pasukan Naga Emas wanita itu yang meledak gol kedua hasil jaringan Thi Bich Thuy Nguyen pada minit ke-23.
Vietnam seperti mahu mengesahkan tiga mata berharga lebih awal dengan menjadikan kedudukan 3-0 sebelum tamat babak pertama dengan Nhu Huynh menjadi pemain ketiga meledak gol berselang 11 minit kemudian.
Soleen mengambil keputusan untuk merombak kesebelasan utama pada babak kedua tetapi Vietnam ternyata lebih hebat dengan tidak memberi sebarang ruang dan peluang buat skuad negara melakukan serangan.

Keputusan tersebut kekal sehingga wisel penamat dengan aksi kedua Malaysia selepas ini adalah menentang Filipina di venue yang sama pada Sabtu. – KOSMO! ONLINE


Sejuta lebah terlepas di lebuh raya akibat kemalangan
Oleh KOSMO!

3 Mei 2023, 7:30 pm
MIAMI, Florida – Satu kekecohan berlaku di Florida, Amerika Syarikat (AS) apabila kira-kira sejuta lebah dipercayai terlepas di sebuah lebuh raya selepas sebuah lori merempuh sebuah trak yang mengangkut serangga itu semalam, lapor laman berita New York Post.
Insiden yang tidak dapat dielakkan itu berlaku sekitar pukul 3.15 pagi (waktu tempatan) di Lebuh Raya 301, Mukim Duval.
Menurut Peronda Lebuh Raya Florida, sebuah lori yang dikendalikan oleh seorang pemandu berusia 26 tahun merempuh trak yang mengangkut timbunan sarang lebah yang mana terdapat sejuta haiwan itu, lapor stesen ClickOrlando.
Kesan pelanggaran tersebut menyebabkan serangga itu mengerumuni lebuh raya tetapi pegawai polis berkata, lebah itu tidak agresif.
“Terdapat beribu-ribu lebah di kawasan itu selepas perlanggaran,” kata polis peronda dalam satu laporan nahas.
Seorang penternak lebah kemudian dipanggil untuk mengumpulkan semula serangga-serangga yang terlepas itu. Tiada kecederaan dilaporkan dalam kejadian tersebut. – Agensi


Ganjaran RM4,459 untuk kesan babak kemalangan dalam 10 filem Fast & Furious
Oleh KOSMO!

3 Mei 2023, 8:00 pm
LOS ANGELES, California – Sebuah laman web kewangan menawarkan ganjaran sebanyak AS$1,000 (RM4,459) kepada sesiapa yang menonton kesemua 10 siri filem Fast & Furious dan berjaya mengesan semua babak kemalangan kereta dalam francais tersebut, lapor agensi berita United Press International semalam.
Laman web itu, FinanceBuzz mengumumkan bahawa ia sedang mencari ‘penyelaras tuntutan cepat’ untuk menonton semua filem dalam francais tersebut termasuk Fast X yang akan ditayangkan serta menjejaki kerosakan akibat semua kemalangan kereta yang dipaparkan pada skrin.
Calon yang terpilih akan diminta untuk mencatatkan sebarang babak kemalangan kereta yang mengakibatkan kerosakan, termasuk mengira bilangan kemalangan, tahap kerosakan dan kereta yang terlibat.
Laman web itu menyatakan bahawa ia akan menggunakan data untuk menganggarkan kesan insurans daripada pemanduan melulu dalam filem itu.
Calon yang terpilih akan dibayar AS$1,000 untuk usaha mereka dan AS$100 (RM445.90) untuk menampung kos penstriman sembilan filem Fast & Furious dan menonton Fast X di pawagam.
Permohonan sedang diterima di laman web tersebut sehingga 19 Mei depan. – Agensi


Affin, Maybank naikkan kadar asas pinjaman
Oleh KOSMO!

3 Mei 2023, 6:57 pm
PETALING JAYA – Susulan pengumuman Bank Negara Malaysia (BNM) hari ini berhubung kenaikan kadar dasar semalam (OPR) daripada 2.75 peratus kepada tiga peratus, Affin Bank Berhad, Affin Islamic Bank Berhad dan Affin Hwang Investment Berhad akan menaikkan kadar rujukan mereka sebanyak 25 mata asas (0.25%) berkuatkuasa 8 Mei ini.
Selari dengan perubahan tersebut, Kadar Deposit Tetap Affin Bank dan Kadar Deposit-i Berjangka Affin Islamic juga akan turut dinaikkan berkuatkuasa tarikh tersebut.
Selain itu, dalam kenyataan berasingan, Maybank akan melaras naik Kadar Asas Standard (SBR), Kadar Asas (BR) dan Kadar Pinjaman Asas (BLR) sebanyak 25 mata asas berkuatkuasa 8 Mei ini.
Kadar Asas Standard dan Kadar Asas Maybank akan dinaikkan daripada 2.75 peratus p.a. kepada tiga  peratus p.a. manakala Kadar Pinjaman Asas akan dilaras daripada 6.40 peratus p.a kepada 6.65 peratus p.a.
Begitu juga, Kadar Asas Standard Islam dan Kadar Asas Islam akan dinaikkan sebanyak 25 mata asas daripada 2.75 peratus p.a. kepada 3.00 peratus  p.a. masing- masing manakala Kadar Pembiayaan Asas Islamic akan dinaikkan daripada 6.40 peratus p.a kepada 6.65 peratus p.a.
Sehubungan dengan penyelarasan itu juga, kadar deposit tetap Maybank dan Maybank Islamic juga akan diselaras naik berkuat kuasa 8 Mei ini.

Semakan terakhir dalam Kadar Asas Maybank adalah pada 7 November 2022 apabila ia dinaikkan daripada 2.50 peratus p.a. kepada 2.75 peratus p.a. berikutan kenaikan OPR dengan kuantum yang sama. -KOSMO!ONLINE


Dua beranak parah kereta terbabas laluan bertentangan
Oleh DIYANATUL ATIQAH ZAKARYA

3 Mei 2023, 6:58 pm
MELAKA – Dua beranak parah selepas kereta dinaiki mereka terlibat dalam nahas membabitkan tiga buah kenderaan di Jalan Batang Tiga, di sini, semalam.
Dalam kejadian kira-kira pukul 2.30 petang itu, mangsa Siti Aminah Ismail, 49, kini diintubasi di Hospital Melaka, manakala anaknya, Muhammad Iliya Ilias, 5, patah tulang kening dan mengalami pendarahan dalam otak.
Ketua Polis Daerah Melaka Tengah, Asisten Komisioner Christopher Patit berkata, kemalangan berlaku ketika mangsa yang menaiki kereta jenis Nissan Almera bersama seorang lagi anaknya berusia 16 tahun dalam perjalanan dari arah Batang Tiga menghala ke Bukit Rambai.
Katanya, setiba di lokasi kereta dipandu wanita terbabit telah hilang kawalan dan terbabas masuk ke laluan bertentangan.
“Kereta dinaiki tiga beranak itu telah merempuh sebuah lori menyebabkan kenderaan berat tersebut terbabas ke kiri jalan.
“Kereta Almera berkenaan kemudian telah berpusing dan dirempuh sebuah lagi Naza Citra di belakang lori tersebut yang tidak sempat mengelak,” katanya ketika dihubungi di sini, hari ini.

Ujarnya, akibat kemalangan itu, wanita terbabit telah tersepit di tempat duduk pemandu sebelum berjaya dikeluarkan dengan bantuan pasukan bomba.
“Wanita terbabit serta anak lelakinya berusia lima tahun mengalami kecederaan parah dan dikejarkan ke hospital, manakala seorang lagi anaknya luka di bahagian muka serta patah gigi.
“Pemandu dan penumpang Naza Citra pula hanya mengalami kecederaan ringan di bahagian badan,” katanya.
Christopher berkata, siasatan lanjut masih dijalankan mengikut Seksyen 43(1) Akta Pengangkutan Jalan (APJ) 1987. – KOSMO! ONLINE


Makanan dalam tin ganggu hormon untuk hamil
Oleh NURUL IRDINA SUMALI

3 Mei 2023, 7:10 pm
PETALING JAYA – Makanan dalam tin antara makanan yang dilarang pengambilannya bagi wanita yang bakal berkahwin untuk mudah hamil.
Menerusi video TikTok yang dikongsi oleh Pengasas syarikat Efferty International Sdn.Bhd, Doktor Raihana Ismail berkata, makanan dalam tin boleh mengakibatkan keradangan aluminium dalam darah yang mengacau hormon.
Selain itu, makanan panas yang dibungkus dalam plastik juga patut dielakkan kerana mengandung Bisphenol A atau (BPA) yang boleh mengganggu hormon estrogen.
Menurut Raihana, estrogen yang berlebihan kepada wanita menyebabkan kilang telur keliru dan tidak merembeskan hormon estrogen sendiri.
“Kilang telur wanita ‘confuse’ rembeskan hormon Androgen, hormon lelaki. Jadi, wanita dah mula ada misai dan janggut,” katanya.
Raihana juga menasihati pasangan yang mahu berkahwin untuk pantau ubat-ubatan yang diambil tiga bulan sebelum bernikah.

“Ubat selsema, steroid dan antibiotik boleh menyebabkan kilang telur mengecut tidak dapat menghasilkan sperma baru bagi lelaki dan wanita, masalah susah untuk bertelur,” katanya.
Perkongsian itu menjadi tular di aplikasi TikTok dengan tontonan sebanyak 214,300, 20,100 tanda suka dan 265 komen.  – KOSMO! ONLINE


Kerjasama UPSI-KazNU pelopori bidang STEM, teknologi nano
Oleh LUQMAN RIDHWAN MOHAMED NOR

3 Mei 2023, 6:45 pm
TANJUNG MALIM – Fakulti Sains Matematik (FSM) Universiti Pendidikan Sultan Idris (UPSI) memeterai memorandum persefahaman (MoU) dengan Universiti Kebangsaan Kazakh Al-Farabi (KazNU) bagi berkongsi kepakaran dalam beberapa bidang penyelidikan antara kedua-dua universiti.
Menurut Naib Canselor UPSI, Profesor Datuk Dr. Md. Amin Md. Taff, kerjasama itu bakal menyaksikan perkongsian dua hala penyelidikan dalam bidang Sains, Teknologi, Kejuruteraan dan Matematik (STEM).
“MoU ini juga melibatkan perkongsian kepakaran dalam bidang teknologi nano menerusi institusi kajian saintifik KazNU serta FSM sendiri.
“UPSI sehingga Mac lalu telah memeterai MoU dengan tujuh universiti tempatan dan 22 universiti luar negara. Bahkan, sebanyak 45 MoU ditandatangani bersama industri tempatan dan dua dari luar negara,” katanya hari ini.
Majlis memeterai MoU antara FSM dan KazNU berlangsung secara dalam talian dengan UPSI diwakili Md. Amin manakala KazNU diwakili Timbalan Rektor Operasinya, Dr. Assel Uvaliyeva.
Md Amin berkata, kerjasama dengan KazNU yang tersenarai sebagai salah satu 150 terbaik dunia oleh QS University Ranking itu juga diharapkan dapat memacu kecemerlangan UPSI.

“Kerjasama ini juga dapat diperkukuhkan dengan menjalankan penyertaan bersama dalam latihan, bengkel dan persidangan serta penerbitan artikel dari kedua-dua universiti menerusi Educatum Journal of Science Mathematics and Technology (EJSMT) dan Chemical Bulletin of Kazakh National University,” katanya.
Bahkan, katanya, MoU itu juga menggalakkan perkongsian kepakaran antara kakitangan akademik, serta mobiliti akademik dalam mempromosikan pembelajaran silang budaya kedua-dua buah institusi merentas sempadan. – KOSMO! ONLINE


Motosikal alami kegagalan brek tersangkut atas pokok
Oleh KOSMO!

3 Mei 2023, 6:30 pm
JAKARTA – Sebuah klip video tular di media sosial Indonesia memaparkan situasi sebuah motosikal tersangkut pada pokok selepas terbabas kerana mengalami kegagalan brek di jalan berbukit, lapor laman berita Liputan 6 semalam.
Video kejadian yang berlaku di Pacet, Mojokerto itu dimuat naik dalam akaun TikTok @tukangmaidoakhir_zaman.
Motosikal itu dinaiki oleh dua penduduk semasa menuruni sebatang jalan berbukit ketika mereka sedang bercuti sempena Hari Raya Aidilfitri.
Kedua-dua mangsa dikatakan tercampak ke arah benteng manakala motosikal yang dipandu tersangkut pada ketinggian 3 meter.
Beberapa sukarelawan dan anggota polis dari Balai Polis Mojokerto kemudian bekerjasama menurunkan motosikal automatik itu.
Kedua-dua mangsa dilaporkan cedera. Mereka dibawa ke Hospital Sumberglagah untuk mendapatkan rawatan. – Agensi


Maut dipanah petir ketika tunggang motosikal ke tempat kerja
Oleh MOHAMAD NAUFAL MOHAMAD IDRIS

3 Mei 2023, 6:13 pm
KUALA LANGAT – Perjalanan seorang pekerja kilang ke tempat kerja berakhir dengan tragedi menyayat hati apabila dipanah petir dalam kejadian di tepi jalan Kampung Seri Cheeding, Sungai Jarom di sini semalam.
Dalam kejadian kira-kira pukul 6.20 petang tersebut, mangsa seorang lelaki berusia 50 tahun maut di lokasi kejadian akibat cedera di leher kanan serta lebam di bahagian perut dan peha akibat kesan panahan petir.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, siasatan awal mendapati mangsa yang menunggang motosikal dalam perjalanan ke tempat kerja di sebuah kilang di Bandar Mahkota Banting.
Katanya, mangsa yang melalui jambatan Rimbayu ke Ladang Seri Cheeding telah terkena panahan petir lalu jatuh kira-kira 50 meter dari motosikalnya.
“Mangsa yang tidak sedarkan diri diangkat dan diletakkan di tepi jalan oleh orang awam yang melalui kawasan tersebut sebelum menghubungi ambulans. Terdapat dua lubang panahan petir di atas jalan raya tersebut,” katanya dalam kenyataan hari ini.
Tambah beliau, jarak antara lokasi kejadian dan tempat kerja mangsa adalah kira-kira 15 kilometer dan kes diklasifikasikan sebagai mati mengejut. – KOSMO! ONLINE


Kapal MT Pablo masih tidak selamat, SAR diteruskan
Oleh KHAIRUL MOHD. ALI

3 Mei 2023, 6:36 pm
JOHOR BAHRU – Kapal tangki MT Pablo yang terbakar kira-kira 50 peratus dalam satu kejadian di kedudukan 37.5 batu nautika timur laut Tanjung Sedili, Kota Tinggi kelmarin masih belum selamat untuk dinaiki.
Pengarah Maritim Malaysia Johor, Laksamana Pertama Maritim Nurul Hizam Zakaria berkata, keputusan itu dibuat penilaian tahap keselamatan kapal berkenaan dilakukan pagi tadi.
“Hazardous Material Unit Team (HAZMAT) dari Jabatan Bomba dan Penyelamat Malaysia (JBPM) dan Jabatan Laut Malaysia telah membuat penilaian tahap keselamatan kapal MT Pablo pagi tadi dengan menaiki pesawat AW139,” katanya dalam satu kenyataan di sini hari ini.
Nurul Hizam berkata, kawasan operasi mencari dan menyelamat (SAR) tiga lagi kru kapal berkenaan yang masih hilang diteruskan kepada tujuh sektor dengan keseluruhan keluasan 371 batu nautika persegi.
“SAR melibatkan sebuah aset udara AW139 milik Maritim Malaysia bersama dua buah bot ronda Maritim Malaysia, dua buah kapal dan sebuah bot Tentera Laut Diraja Malaysia, sebuah bot ronda Pasukan Polis Marin dan dua buah kapal dari Jabatan Laut Malaysia,” jelasnya.
Semalam, Pemangku Ketua Pengarah Maritim Malaysia, Laksamana Madya Maritim Datuk Saiful Lizan Ibrahim dipetik berkata, tiga kru melibatkan dua warga India dan seorang warga Ukraine masing-masing Satyam Tripathi, 26; Dinesh Kumar Chauhan, 34, Sabit Shenderovsky, 37 dipercayai masih hidup – KOSMO! ONLINE


Pemadaman kebakaran tapak pelupusan sampah Beris Lalang selesai minggu depan
Oleh TOREK SULONG

3 Mei 2023, 6:41 pm
BACHOK – Kerja-kerja memadam kebakaran di tapak pelupusan sampah seluas lebih empat hektar di Beris Lalang di sini dijangka selesai minggu depan.
Pengarah Jabatan Bomba dan Penyelamat Malaysia (JBPM) Kelantan, Zainal Madasin berkata, pihaknya menggunakan kekuatan maksimum dengan menempatkan 50 anggota bomba bagi memastikan kebakaran dapat dipadamkan selain mengelak ia merebak ke kawasan lain.
Menurutnya, JBPM Kelantan turut mengguna sumber air dari kawasan tadahan berdekatan menerusi penyedut berkapasiti tinggi selain hos
lebih besar untuk dialirkan ke lokasi kebakaran sejauh lebih 304 meter.
“Langkah itu diambil susulan jentera JBPM sukar untuk masuk ke lokasi apabila keadaan laluan yang sempit. Kita turut bekerjasama dengan syarikat pelupusan sampah bagi melancarkan gerak kerja,” katanya pada sidang akhbar di pusat pelupusan sampah Beris Lalang di sini hari ini.
Menurut Zainal lagi, kebakaran yang bermula 25 April lalu itu menyebabkan pencemaran udara yang boleh menghalang penglihatan kenderaan darat dan trafik udara terutamanya pada waktu malam.
Katanya, keadaan berkabus pada tengah malam dan awal pagi itu berlaku ekoran molekul asap yang terkumpul ketika suhu sejuk. – KOSMO! ONLINE


Positif Covid-19, Ayda Jebat minta kontak rapat buat ujian calitan
Oleh HANISAH SELAMAT

3 Mei 2023, 6:55 pm
PETALING JAYA – Penyanyi dan pelakon Ayda Jebat yang mengesahkan dirinya positif Covid-19 menasihatkan kontak rapat membuat ujian calitan.
Menurutnya, perkara tersebut perlu dilakukan bagi memastikan tiada penularan jangkitan berlaku terhadap individu lain.
“Positif (Covid-19) hari ini. Siapa yang berjumpa saya semalam tolong buat ujian calitan hari ini dan beberapa hari akan datang.
“Saya tiada mengalami simptom yang teruk cuma sakit tekak sahaja. Jadi, sesiapa yang mengalami sakit tekak jangan tunggu atau biarkan.
“Ingat sakit tekak sahaja. Buat ujian calitan Covid-19 terus ya,” katanya menerusi perkongsian dalam Instagram hari ini.
Penyanyi lagu Pencuri Hati itu bagaimanapun bersyukur suaminya Nabil Mahir serta anak mereka, Ana Nayla, yang baharu mencecah 20 bulan tidak dijangkiti virus itu.

Menerusi hantaran sama, Ayda atau nama sebenarnya, Nur Shuhada Jebat,  31, turut meluahkan perasaan rindu terpisah seketika dengan si kecil.
Perkongsiannya mengundang perhatian rakan seperjuangan serta pengikut laman sosialnya yang menzahirkan doa supaya segera sembuh.
Sebelum ini pasangan terbabit antara individu yang cukup berjaga-jaga dalam mengekang risiko jangkitan Covid-19.
Mereka bukan saja tidak berkunjung di lokasi awam, malah meminta saudara mara dan rakan yang ingin bertemu menjalani ujian calitan terlebih dahulu.
Ketika fasa peralihan pandemik sekitar dua tahun lalu, Nabil juga dilaporkan sanggup menyewa sebuah panggung wayang semata-mata untuk menonton filem Spider-Man: No Way Home bersama ahli keluarganya sahaja.
Usaha itu diambil bagi mengekang penularan virus Covid-19. – KOSMO! ONLINE


Mahkamah: Balu, anak, ibu Jamaluddin Jarjis belum boleh tuntut harta RM2 bilion
Oleh NUZULSHAM SHAMSUDDIN

3 Mei 2023, 6:25 pm
KUALA LUMPUR – Status tuntutan harta sepencarian RM2 bilion yang difailkan balu Allahyarham Tan Sri Dr.Jamaludin Jarjis, Puan Sri Dr. Kalsom Ismail terhadap empat anak dan ibu mentuanya belum mencapai kata muktamad di Mahkamah Tinggi Syariah di sini.
Justeru, Hakim Syarie Abdul Shukor Abd. Hamid menetapkan 16 Ogos depan untuk sebutan bagi semua pihak mengemukakan hujahan sama ada mereka bersetuju dengan penyelesaian atau perlu dibicarakan dengan tuntutan tersebut.
Prosiding hari ini berlangsung secara tertutup dan hanya dihadiri keluarga plaintif dan defendan.
Sementara itu peguam syarie, Nur Hidayah A .Bakar yang mewakili salah seorang defendan iaitu ibu Jamaludin, Aminah Abdullah berkata, ketika ditemui berkata beberapa perkara telah dibangkitkan oleh kedua-dua pihak.
“Belum ada penyelesaian muktamad. Jadi pihak-pihak diberikan peluang berbincang sebelum 16 Ogos untuk penyelesaian. Ada perkara capai kata sepakat, ada perkara belum dapat penyelesaian kerana wujud perkara dipertikaikan oleh kedua-dua pihak.
“Maka semua pihak diminta mengemukakan hujahan (berhubung penyelesaian) sebelum tarikh sebutan,” katanya ketika ditemui.

Kalsom, 67, selaku plaintif memfailkan tuntutan harta sepencarian termasuk 20 hartanah di Malaysia, Makkah serta beberapa buah syarikat pada Oktober 2018, dengan menamakan anaknya, Ikwan Hafiz, Nur Anis, Nurul Alyaa, Noor Adilla dan ibu mentuanya Aminah sebagai defendan.
Pada 28 Ogos lalu, mahkamah itu membenarkan permohonan Kalsom untuk meminda pernyataan tuntutan, antaranya membabitkan perkataan hartanah di Boston, Amerika Syarikat dibuang dalam pernyataan tuntutan.
Selain itu, saham dalam syarikat Rantai Wawasan, isu sumbangan tidak langsung berkaitan penjagaan Jamaludin semasa sakit kaki dan isu berkaitan tanah di Gombak dimasukkan dalam pernyataan tuntutan yang dipinda.
Pada 4 April 2015, Jamaludin, yang juga bekas Duta Besar Malaysia ke Amerika Syarikat, ketika itu berusia 64 tahun, bersama lima lagi maut apabila helikopter yang mereka naiki dari Pekan, Pahang ke Kuala Lumpur terhempas di kawasan kebun getah di Kampung Sungai Pening, Semenyih pada 4.55 petang.
Turut maut juruterbangnya Kapten Clifford William Fournier, Ketua Setiausaha Sulit kepada bekas Perdana Menteri Datuk Seri Najib Tun Razak, Datuk Seri Azlin Alias, ahli perniagaan Datuk Tan Huat Seang, pegawai peribadi Jamaludin, Razakan Seran serta seorang wanita yang dikenali sebagai Aidana Baizieva. – KOSMO! ONLINE


Sitkom ANMS promosi agenda sihat untuk rakyat
Oleh MOHD. HUSNI MOHD. NOOR

3 Mei 2023, 6:51 pm
PUTRAJAYA – Kementerian Kesihatan Malaysia (KKM) tampil kelainan dalam mempromosikan Agenda Nasional Malaysia Sihat (ANMS) di negara ini menerusi penerbitan sebuah sitkom.
Menteri Kesihatan, Dr. Zaliha Mustafa berkata, sitkom ANMS yang bersiaran dengan lapan episod itu dibarisi pelakon popular negara seperti Liza Abdullah, Nadia Mustafar, Acong Sweetchild, Jasmin Hamid dan ramai lagi.
Beliau berkata, kementerian sentiasa berusaha mencari idea baharu bagi membantu rakyat mencapai dan mengekalkan tahap kesihatan namun, dengan elemen lebih santai.
“Idea sitkom ini dilihat mampu menjadi pemangkin serta peralihan daripada penjagaan pesakit kepada penjagaan kesihatan. Sitkom itu adalah sebahagian daripada Teras 1 ANMS iaitu Memantapkan Promosi Pembudayaan Hidup Sihatm” katanya pada majlis pelancaran sitkom itu, hari ini.
Kata beliau, sitkom itu menampilkan cerita dalam bentuk santai dan menghiburkan serta mampu mencorakkan daya fikir masyarakat lebih sihat.
Dr. Zaliha berkata, ANMS kini memasuki Fasa Kedua Pelaksanaannya (2023-2025) yang meletakkan peningkatan taraf kesihatan rakyat Malaysia sebagai keutamaan.

“Fasa kedua itu mengetengahkan elemen pembudayaan hidup sihat dan kelestarian persekitaran yang menyokong kesejahteraan kesihatan. Kita akan teliti keberkesanan sitkom ini dan sekiranya mendapat sambutan waktu siarannya akan ditukar kepada waktu perdana,” katanya.- KOSMO! ONLINE


Harga RON95, RON97 kekal
Oleh MOHD RIDZAUDDIN ROSLAN

3 Mei 2023, 6:18 pm
PUTRAJAYA- Harga runcit bagi petrol RON95 kekal pada paras RM2.05 seliter selain harga RON97 juga dilaporkan pada paras sama iaitu RM3.45 seliter bagi tempoh 4 hingga 10 Mei depan.
Kementerian Kewangan berkata, pengekalan harga bagi tempoh berkenaan turut melibatkan harga diesel apabila kekal pada paras RM2.15 seliter.
Katanya, penetapan harga runcit produk petroleum secara mingguan itu dibuat menggunakan formula Automatic Pricing Mechanism.
“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.
“Ia dikekalkan meskipun harga pasaran sebenar bagi kedua-dua produk telah melebihi paras harga siling yang telah ditetapkan,” katanya dalam kenyataan di sini tadi.
Katanya, kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – KOSMO! ONLINE


Makaf sasar tiga emas Sukan SEA Kemboja
Oleh MUHAMMAD SHAHIZAM TAZALI

3 Mei 2023, 6:03 pm
MELAKA – Persekutuan Karate Malaysia (Makaf) menyasarkan tiga pingat emas pada temasya Sukan SEA 2023 di Kemboja yang akan membuka gelanggang pada 6 hingga 8 Mei ini.
Presidennya, Datuk Nur Azmi Ahmad berkata, sasaran itu disandarkan kepada acara berkumpulan, satu kategori wanita dan kumite berpasukan lelaki.
“Sasaran kita pada Sukan SEA kali ini adalah tiga emas. Kita menghantar 21 atlet yang akan menyertai acara berpasukan lelaki, wanita dan individu.
“Kita beri fokus kepada pembangunan pasukan dengan penyertaan 60 peratus atlet muda, manakala 40 peratus atlet senior,” katanya pada sidang akhbar selepas penyerahan tajaan Kejohanan Karate Senior Ke-19 dan Karate Para Asian Kedua 2023 di Seri Negeri, Ayer Keroh di sini, hari ini.
Sementara itu, mengenai Kejohanan Karate Asia pada 19 hingga 22 Julai depan di Melaka, Nur Azmi berkata, pertandingan tersebut menjadi medan terbaik kepada atlet negara mempersiapkan diri bagi menghadapi temasya Sukan Asia Ke-19 di Hangzhou, China yang bermula 23 September depan.
Katanya, sebanyak 45 buah negara telah mengesahkan penyertaan dengan penglibatan lebih 1,500 atlet.

“Pasukan yang menyertai kejohanan ini akan turut bertanding pada Sukan Asia. Setakat ini Malaysia menghantar 15 atlet bertanding. Cuma untuk Para sahaja belum dapat disahkan berapa penyertaan. Kita boleh sahkan 45 negara akan hadir untuk kumite,” katanya. – KOSMO! ONLINE


Edar dadah, lelaki berdepan hukuman gantung sampai mati
Oleh NOR AINNA HAMZAH

3 Mei 2023, 5:43 pm
PORT DICKSON – Seorang lelaki berdepan hukuman gantung sampai mati atau penjara seumur hidup apabila dihadapkan ke Mahkamah Majistret Port Dickson hari ini atas tuduhan mengedar dadah berbahaya bulan lalu.
Tertuduh, M Arun, 28, faham akan pertuduhan, namun tiada pengakuan direkodkan di hadapan Majistret Vanita Vasudevan.
Berdasarkan pertuduhan, tertuduh pada 27 April lalu kira-kira 10.30 pagi bertempat di tepi jalan kawasan lampu isyarat Eagle Ranch, di sini, telah mengedar bahan yang disyaki dadah berbahaya iaitu heroin dengan anggaran berat 65.03 gram.
Oleh itu, tertuduh telah melakukan kesalahan didakwa mengikut 39B(1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama yang membawa hukuman gantung sampai mati atau penjara seumur hidup serta minimum 15 kali sebatan, jika sabit kesalahan.
Pendakwaan dijalankan Timbalan Pendakwa Raya, Jiwan Kaur Malkith Singh, manakala tertuduh tidak diwakili peguam. Tiada sebarang jaminan dibenarkan mahkamah terhadap tertuduh dan kes ditetapkan untuk sebutan semula bagi laporan kimia 4 Julai ini. – KOSMO! ONLINE


Budak lelaki simpan duit syiling, beli cincin emas untuk ibu
Oleh KOSMO!

3 Mei 2023, 5:30 pm
BANGKOK – Seorang pelajar sekolah rendah di Thailand menyimpan duit syiling di dalam sebuah peti besi kecil untuk membeli cincin emas buat ibunya, lapor laman berita Thaiger semalam.
Video memaparkan kanak-kanak lelaki itu membawa peti besi tersebut ke sebuah kedai emas dimuat naik dalam akaun TikTok @zumo442.
Budak lelaki tersebut membawa peti besi itu ke kedai emas dipanggil Phutthasilp Goldsmith yang terletak di dalam Kompleks Thai di Mueang Mahasarakham, wilayah Mahasarakham.
Setelah peti besi itu dibuka di hadapan ibunya, kelihatan beberapa bungkus duit syiling disimpan kemas di dalam plastik.
Dia kemudian menyuruh ibunya memilih cincin di kedai tersebut sebelum menyarungnya pada jari wanita itu.
Orang ramai memuji tindakan budak lelaki itu dan mendakwa dia layak menerima pengiktirafan sebagai remaja yang boleh dicontohi. – Agensi


[VIDEO] 7kg emas bernilai RM1.8 juta di Kuala Pilah dilarikan penyamun
Oleh NOR AINNA HAMZAH

3 Mei 2023, 5:27 pm
KUALA PILAH – Dua pekerja pembekal emas bagi sebuah kedai emas di Pekan Kuala Pilah trauma apabila 7 kilogram (kg) emas dilarikan dua lelaki bertopeng dalam kejadian samun di lorong belakang sebuah kedai emas, di sini hari ini.
Dalam kenyataan dan hebahan yang tular dalam kejadian pada pukul 11.37 pagi tadi, dua individu bertopeng dan bersenjatakan parang melarikan emas dianggarkan bernilai RM1.8 juta.
Perompak menaiki dua kereta jenis kereta Toyota Altis dan Toyota Camry sebelum melarikan diri sebaik melakukan samun.
Video kejadian itu tular di media sosial dan polis masih menjalankan siasatan selain giat memburu individu berkenaan.
Sementara itu, Pengurus Kedai Emas Nur Jannah Kuala Pilah, Noorhasliza Abd Rahman berkata, mereka mengetahui kejadian berkenaan sebaik dimaklumkan dua kakitangan pembekal yang terus ke kedai mereka selepas disamun.
Menurutnya, kejadian berlaku di lorong belakang serta parkir kedai dan bukanlah berlaku di dalam premis Nur Jannah.

Sementara itu, Timbalan Ketua Polis Daerah Kuala Pilah, Deputi Superintendan Syahrul Anuar Abd. Wahab ketika dihubungi menyatakan kenyataan media berhubung kejadian berkenaan akan diberikan selepas ini. – KOSMO! ONLINE


Kerajaan terus tambah baik kedudukan dalam Indeks Kebebasan Media
Oleh MOHD RIDZAUDDIN ROSLAN

3 Mei 2023, 5:06 pm
PUTRAJAYA – Kerajaan akan terus melakukan usaha penambahbaikan bagi memperbaiki kedudukan lebih baik pada masa hadapan di sebalik peningkatan 40 anak tangga Malaysia dalam Indeks Kebebasan Media Dunia 2023 berdasarkan laporan dikeluarkan Reporters Without Borders (RSF).
Menteri Komunikasi dan Digital, Fahmi Fadzil berkata, Malaysia berada di tangga ke-73 indeks berkenaan berbanding tangga ke-133 tahun lalu iaitu jauh lebih baik daripada yang disangkakan.
“Kenaikan 40 anak tangga ini adalah satu perkara di luar jangkaan dan amat positif kepada negara dan pihak kerajaan.
“Tapi yang penting seperti yang saya sebut sebelum ini bagi laporan (Indeks Kebebasan Media Dunia) tahun 2022 adalah komitmen pihak kerajaan dan Perdana Menteri untuk menjamin kebebasan media serta suasana bagi wartawan,” katanya kepada pemberita dalam sidang akhbar di sini tadi.
Dalam Indeks Kebebasan Media Dunia 2023, kedudukan Malaysia meningkat 40 anak tangga dengan mencatat 62.83 mata berbanding tahun sebelumnya pada kedudukan 113 dengan 51.55 mata.
Malaysia turut menduduki kedudukan tertinggi di ASEAN, diikuti Thailand di kedudukan ke-106, Indonesia (108), Singapura (129), Filipina (132), Brunei (142), Kemboja (147), Laos (160), Myanmar (173) dan Vietnam (178).

Pada masa sama, Fahmi berkata, kerajaan kini sedang meneliti Rang Undang-Undang (RUU) baharu termasuk penubuhan Majlis Media dalam usaha memastikan kebebasan dapat dinikmati oleh golongan berkenaan.
Katanya, proses ke arah itu dalam peringkat perbincangan dan sedang berjalan.
“Pada masa sama perbincangan dengan organisasi media termasuk syarikat serta badan wartawan juga diharap dapat diteruskan menuju Hari Wartawan Nasional (Hawana).
“Ia bagi memastikan perkara asas atau isu dihadapi rakan media dapat kita atasi dan tangani dengan mampan termasuk isu ekonomi, kerjasama, aspek etika kewartawanan dan sebagainya,” ujarnya. – KOSMO! ONLINE


Syabu, ganja bernilai RM195,898 dirampas
Oleh ADNAN IBRAHIM

3 Mei 2023, 5:22 pm
KLUANG – Polis berjaya menahan tiga individu termasuk seorang wanita warga asing selepas disyaki terlibat dalam aktiviti jenayah mengedar dadah dalam satu serbuan di Taman Delima 3 di sini, Ahad lalu.
Ketua Polis Daerah Kluang, Asisten Komisioner Bahrin Mohd Noh berkata, dalam serbuan pada pukul 1 tengah hari itu, suspek yang diberkas terdiri daripada dua lelaki tempatan dan seorang wanita warga asing berusia antara 26 hingga 34 tahun.
“Hasil serbuan itu, pihaknya berjaya merampas sebanyak 3534.40 gram (g)dadah jenis syabu dan 534 g ganja bernilai RM195,898.
“Polis juga berjaya merampas sebuah kereta Proton Pesona, sebuah Kereta Ford Fiesta dan wang tunai bercampur-campur RM158,150 menjadikan nilai keseluruhan rampasan berjumlah RM417,048 termasuk harga kereta dianggarkan berharga RM63,000,”katanya dalam sidang media di Ibu Pejabat Polis Daerah Kluang hari ini.
Menurut Bahrin lagi, hasil semakan juga mendapati tiga suspek warga tempatan masing-masing mempunyai tiga hingga lima rekod jenayah lampau berkaitan dadah dan jenayah.
“Hasil ujian saringan air kencing, semua suspek positif dadah jenis methamphetamine dan dikenakan tahanan reman selama enam hari bermula hari ini.

“Kes akan disiasat mengikut Seksyen 39B Akta Dadah Berbahaya (ADB) 1952 yang boleh dikenakan hukuman gantung sampai mati atau penjara seumur hidup dan tidak kurang daripada 15 sebatan,” katanya.
Ujar Bahrin lagi, siasatan masih dijalankan berkaitan modus operandi dan bekalan dadah diperolehi serta kawasan edaran yang mampu menampung keperluan kira-kira 7,070 orang. – KOSMO! ONLINE


Lelaki maut motosikal bertembung dua kenderaan di Bukit Malut
Oleh NUR AMALINA AZMAN

3 Mei 2023, 5:17 pm
LANGKAWI – Seorang lelaki maut apabila motosikal yang ditungganginya terbabas dan merempuh dua buah kenderaan di laluan berselekoh di Jalan Bukit Malut, di sini hari ini.
Dalam kejadian pada pukul 8 pagi tadi itu, mangsa, Syukor Che Rus, 28, meninggal dunia di tempat kejadian akibat kecederaan parah pada kepala dan kaki kanan.
Ketua Polis Daerah Langkawi, Asisten Komisioner Shariman Ashari berkata, mangsa yang menunggang motosikal jenis Yamaha Y15ZR dipercayai hilang kawalan lalu masuk ke laluan bertentangan.
Katanya, mangsa kemudian melanggar bahagian hadapan sebuah motosikal jenis Modenas Kriss seterusnya melanggar kereta jenis Proton Iswara.
“Kesan perlanggaran tersebut menyebabkan mangsa terhantuk pada cermin besar hadapan kereta dan mengalami kecederaan pada kepala dan kaki kanannya.
“Mangsa meninggal dunia di tempat kejadian dan mayat dibawa ke Hospital Sultanah Maliha, di sini untuk bedah siasat,” katanya dalam satu kenyataan di sini hari ini.

Menurutnya, seorang lagi penunggang motosikal yang merupakan lelaki tempatan berusia 41 tahun yang bekerja sebagai buruh mengalami kecederaan parah di kepala, leher, tangan dan kaki kanannya.
“Sementara itu, pemandu kereta iaitu seorang wanita berusia 45 tahun hanya cedera ringan di dahi,” ujarnya. – KOSMO! ONLINE


Penumpang letak kaki pada penyandar kepala dikecam
Oleh KOSMO!

3 Mei 2023, 6:00 pm
BANDAR RAYA NEW YORK – Seorang penumpang sebuah pesawat dikecam selepas gambar dia meletakkan kaki di atas tempat duduk di hadapannya tular di media sosial, lapor akhbar New York Post semalam.
Gambar itu dimuat naik dalam akaun Reddit @seefooddiet2200.
Penumpang yang tidak bertimbang rasa itu didapati meletakkan kakinya yang dipakaikan stokin pada penyandar kepala tempat duduk di hadapannya.
Lebih memburukkan keadaan apabila lubang udara berdekatan tempat duduk itu bertiup tepat di atas kakinya yang berpotensi menyebarkan bau busuk ke seluruh pesawat.
Hantaran itu mendapat perhatian netizen di ruangan komen.
“Saya akan menjadi orang yang memberitahunya bahawa kakinya berbau dan meminta dia menurunkannya demi semua orang,” kata seorang netizen.

“Ramai yang tidak tahu bagaimana untuk berkelakuan di khalayak ramai dan mereka juga tidak tahu tingkah laku mereka memberi kesan kepada orang di sekeliling. Hanya mementingkan diri sendiri,” komen netizen lain. – Agensi


Dua anggota bomba cedera padam kebakaran kilang papan
Oleh DIYANATUL ATIQAH ZAKARYA

3 Mei 2023, 5:33 pm
MELAKA – Dua anggota Jabatan Bomba dan Penyelamat Malaysia (JBPM) dari Balai Bomba dan Penyelamat (BBP) Tangga Batu di sini cedera dalam operasi pemadaman kebakaran sebuah kilang di kawasan Perindustrian Bukit Rambai di sini, hari ini.
Dalam operasi kira-kira pukul 1 petang itu, Pegawai Bomba, Mohd. Arif Akmal Zulkifli cedera pada bahagian rusuk kanan akibat terkena kaca, manakala Pegawai Bomba Bantuan Mohd. Ariffin Razid cedera di tengkuk disebabkan lelehan air panas.
Komander Operasi BBP Tangga Batu, Penolong Penguasa Bomba Mohd. Fazzil Yusof berkata, kedua-dua mangsa tercedera ketika sedang mengawal kebakaran yang merebak hampir 60 peratus di kawasan berkeluasan 200 kaki persegi.
“Kita menerima panggilan pada pukul 11.20 pagi dan 25 anggota telah dikejarkan ke lokasi bersama tiga jentera Fire Rescue Tender (FRT) dan dua jentera tangki air.
“Semasa operasi pemadaman dibuat, dua anggota telah mengalami kecederaan dan diberikan rawatan awal sebelum dibawa ke Hospital Melaka,” katanya dalam satu kenyataan akhbar di sini hari ini.

Tambahnya, Mohd. Ariffin tercedera apabila bumbung kilang tersebut tiba-tiba runtuh dan menimpa badan mangsa.

“Bagaimanapun pakaian perlindungan diri (PPE) yang dipakainya berjaya menghalang daripada terjadinya kemalangan lebih besar.
“Setakat pukul 4 petang tadi operasi pemadaman masih dilakukan, namun tiada kemalangan jiwa melibatkan pekerja kilang berkenaan,” katanya. – KOSMO! ONLINE


Bekas mekanik mengaku salah memandu gopoh, tiada lesen
Oleh NOR AINNA HAMZAH

3 Mei 2023, 5:56 pm
PORT DICKSON – Seorang bekas mekanik didenda RM1,900 di Mahkamah Majistret Port Dickson, di sini bagi dua kesalahan membabitkan memandu gopoh serta tiada lesen dalam kejadian yang tular di Lebuh Raya Seremban – Port Dickson (SPDH), di sini hujung bulan lalu.
Tertuduh, M Ilavarasan, 23, mengaku salah selepas kedua-dua pertuduhan dibacakan oleh jurubahasa mahkamah di hadapan Majistret Vanita Vasudevan dan ahli keluarga tertuduh membayar denda tersebut.
Berdasarkan pertuduhan pertama, tertuduh pada 28 April lalu kira-kira pukul 7.20 pagi di SPDH telah memandu dengan gopoh menggunakan kenderaan Toyota Vios hingga membahayakan nyawa manusia.
Oleh yang demikian, tertuduh telah melakukan kesalahan di bawah Seksyen 279 Kanun Keseksaan yang boleh dipenjara sehingga enam bulan atau denda hingga RM2,000, jika sabit kesalahan.
Bagi pertuduhan kedua, pada tarikh, masa dan lokasi yang sama iaitu Kilometer 20.9 SPDH telah memandu kenderaan tanpa lesen.
Bagi kesalahan itu, tertuduh telah melakukan kesalahan di bawah Seksyen 26 Akta Pengangkutan Jalan 1987 dan boleh didenda tidak kurang RM300 hingga RM2,000 atau dipenjara tak lebih dari tiga bulan.

Bagi pertuduhan pertama, Majistret menjatuhkan hukuman denda RM1,500 dan empat bulan penjara jika gagal bayar, manakala bagi pertuduhan kedua, Majistret menjatuhkan hukuman denda RM400 dan tiga bulan penjara jika gagal bayar.
Sebelum ini, media melaporkan pihak polis memohon pemilik akaun Facebook, pemandu dan penumpang kedua-dua buah kenderaan yang terlibat dengan kejadian tersebut termasuk saksi yang melihat kejadian supaya hadir ke Balai Polis Trafik Port Dickson bagi membantu siasatan. – KOSMO! ONLINE


Desakan tukar Ketua Menteri Pulau Pinang sebagai khabar angin
Oleh KAMARIAH KHALIDI

3 Mei 2023, 5:12 pm
PUTRAJAYA – Setiausaha Agung DAP, Anthony Loke Siew Fook menyifatkan segala gesaan dan desakan supaya Lim Guan Eng kembali meneraju kerajaan negeri Pulau Pinang sebagai khabar angin.
Menurutnya, DAP juga tidak pernah menerima sebarang memorandum atau surat daripada mana-mana Ahli Dewan Undangan Negeri (ADUN) mengenai perkara tersebut.
“Saya tak terima apa-apa gesaan, itu mengikut khabar angin sahaja, saya tak tahu itu daripada siapa.
“Dikatakan ada tiga ADUN, tapi saya tak pernah terima apa-apa memorandum atau pun mana-mana surat daripada mana-mana ADUN,” katanya menerusi sidang akhbar di sini hari ini.
Terdahulu, sebuah portal melaporkan terdapat desakan dalam DAP dikatakan bertujuan menyekat Ketua Menteri Pulau Pinang, Chow Kon Yeow daripada kembali memegang jawatan itu selepas pilihan raya negeri (PRN) akan datang.
Perancang dikatakan mahu Pengerusi DAP tersebut kembali menerajui kerajaan negeri dan antara yang mendesak agar Guan Eng membuat kemunculan semula di Pulau Pinang ialah tiga ADUN yang enggan dinamakan. – KOSMO! ONLINE


Tak kisah bersenam sampai nak pengsan. Janji dapat makan sedap – Janna Nick
Oleh MOHAMMAD SHAHEMY AZMI

3 Mei 2023, 4:48 pm
PETALING JAYA – Kerana mahu menikmati pelbagai makanan lazat, pelakon dan juga pengacara Janna Nick tidak kisah ‘menyeksa’ diri dengan melakukan senaman berat di gimnasium.
Walaupun mengakui penat, Janna, 28, terpaksa melakukan aktiviti bersenam kerana sedar tentang keinginan dirinya yang sukakan makanan.
Menerusi hantaran yang dimuat naik dalam Instagram miliknya, Janna atau nama lengkapnya Nurul Jannah Muner berkongsi kegiatan bersenam yang dilakukannya di gimnasium dan mendakwa pernah hampir pengsan kerana terlalu penat.
“Kadang-kadang saya terfikir kenapa perlu seksa diri seperti ini (melakukan aktiviti bersenam) sampai rasa nak pitam (pengsan)
“Jawapannya sebab saya nak makan (dengan banyak). Seronoknya orang yang makan sehingga dua tiga pinggan, tapi tak gemuk-gemuk,” ujarnya.
Bagaimanapun, selebriti yang turut bergelar penyanyi itu mengambil pendekatan berfikiran positif kerana menganggap aktivti bersenam yang memenatkan itu juga baik untuk kesihatan mentalnya.

“Tapi tak apa sebab bersenam pun sebenarnya baik untuk kesihatan mental. Cuma nak mula balik selepas sebulan berpuasa, rasa berat sangat,” ujarnya.
Tahun lalu, Janna pernah menjadi bahan usikan netizen apabila bentuk badannya dikritik gemuk serta memiliki bentuk paha yang besar.
Kerana ejekan netizen itu, Janna mendedahkan pernah terfikir untuk menjalani pembedahan batriatrik atau pintasan perut (potong usus).
Pelakon drama Misteri Mona: Kuserumu Kembali dalam satu kenyataannya mengakui tersinggung dan sedih dengan pandangan orang ramai tentang saiz fizikalnya.
“Saya rasa sedih. Selama ini, saya tak peduli pun bila orang cakap saya gemuk, paha besar.
“Tapi, kali ini, saya betul-betul terasa sampai fikir nak potong perutlah. Bodohkan? Tapi takpalah, saya akan buktikan, saya boleh kurus, biarlah orang nak sakitkan hati saya,” katanya menerusi satu perkongsian video dalam Instagram. – KOSMO! ONLINE


Sanusi tidak teruja pengumuman RM1.6 bilion untuk Kedah
Oleh JAMLIAH ABDULLAH

3 Mei 2023, 5:01 pm
ALOR SETAR – Menteri Besar, Datuk Seri Muhammad Sanusi Md. Nor memberitahu beliau tidak teruja dengan pengumuman peruntukan RM1.6 bilion daripada Kerajaan Persekutuan kepada Kedah, baru-baru ini.
Menurut Muhammad Sanusi, ia kerana pihaknya berpandangan peruntukan tersebut sebenarnya melibatkan projek-projek pembangunan Kedah yang diumum dan diusahakan oleh kerajaan terdahulu.
“Saya difahamkan projek itu adalah projek sambungan, ada projek RMK-12 (Rancangan Malaysia Ke-12) yang belum disiapkan dan disambung. Perkara rutin, bukan benda baharu dan kalau beliau bawa perkara baharu, RM1.6 bilion itu kita pun nak tahu apa?
“Saya taklah teruja sangat sebab dengar pelan RMK-12, pelan semua benda sudah ada dalam jadual. Diumum semula bukan benda baharu, kalau umum benda baharu saya nak dengar juga. Mai jual benda macam itu bila orang reti tak lakulah, orang tak reti lakulah,” katanya selepas mempengerusikan Mesyuarat Mingguan EXCO di Wisma Darul Aman, di sini hari ini.
Beliau berkata demikian ketika diminta mengulas tentang pengumuman Perdana Menteri, Datuk Seri Anwar Ibrahim bahawa kerajaan pimpinannya memperuntukkan sekitar RM1.6 bilion bagi Kedah melalui Belanjawan Madani 2023.
Walau bagaimanapun menurut Muhammad Sanusi, pihaknya mengalu-alukan pandangan Anwar yang menegaskan bahawa kerajaan pimpinannya sama sekali tidak akan menganaktirikan empat negeri pembangkang di bawah Perikatan Nasional (PN). – KOSMO! ONLINE


Wanita dedah hampir ditipu ejen ‘towing’
Oleh NURUL IRDINA SUMALI

3 Mei 2023, 4:51 pm
PETALING JAYA – Hubungi pihak insurans selepas terlibat dalam kemalangan jalan raya bagi mengelak ditipu oleh ejen ‘towing’.
Menerusi video  perkongsian oleh Misha Aishah, dia hampir ditipu oleh ejen ‘towing’ selepas terlibat dalam kemalangan baru-baru ini.
Menurutnya, seorang ejen ‘towing’ lelaki memujuknya untuk menguruskan kenderaannya dari Melaka ke Seremban.
Bagaimanapun, katanya, cas yang dikenakan tidak masuk akal sehingga mencecah RM600.
Dia yang curiga dengan harga yang dikenakan bertindak menghubungi pihak insuran.
“Tawar-tawar abang tu nak bagi RM500, bila hubungi pihak insuran, baru RM120,” luahnya.

Katanya lagi, ejen `towing’ berkenaan juga bersikap tidak bertanggungjawab dengan cuba menipu mengenai keadaan keretanya.
“Dia kata kereta dah rosak teruk, tak boleh jalan dan radiator dah pecah. Tapi itu sebenarnya ‘trick’ dia.
“Kereta aku masih boleh jalan, ulang alik dari Melaka ke Seremban, kereta masih okey lagi. Suhu kereta pun masih elok,” luahnya.
Dia turut menasihatkan kepada ejen `towing’ untuk tidak menipu dalam mencari rezeki dan mengingatkan kepada orang ramai untuk terus hubungi pihak insuran sekiranya terlibat dalam kemalangan.
Perkongsian itu menjadi tular di TikTok dengan tontonan sebanyak 159,700, 8,935 tanda suka dan 221 komen. – KOSMO! ONLINE


Ustaz Wadi Annuar cabar JAIPs ambil tindakan sivil
Oleh HARRITH HISHAM

3 Mei 2023, 4:59 pm
PETALING JAYA – Penceramah bebas Ustaz Mohamad Wadi Annuar Ayub mencabar Jabatan Hal Ehwal Agama Islam Negeri Perlis (JAIPs) untuk mengambil tindakan sivil terhadap dirinya.
Perkara itu ditegaskan Mohamad Wadi susulan makluman dibuat JAIPs mengatakan kenyataan beliau adalah tidak benar.
“Malam tadi kenyataan media JAIPs berkaitan dengan siasatan terhadap kenyataan saya pada 2 Mei adalah jauh tersasar dari realiti yang berlaku.
“Maka saya pada hari ini menegaskan bahawa kenyataan kami benar dan sekiranya JAIPs yakin kenyataan kami jauh tersasar dari realiti sebenar.
“Saya mencabar JAIPs pada hari ini untuk tindakan sivil terhadap mana-mana individu yang terlibat ataupun terhadap saya sendiri,” katanya menerusi klip video yang dimuat di Twitter hari ini.
Terdahulu, Mohamad Wadi mendakwa sesi mengambil keterangan di Pejabat JAIPs itu gagal berikutan beliau tidak dibenarkan tampil bersama dua peguamnya iaitu Mohd. Jamil Yaacob dan Mohamad Kamarulzaman Jusoh.

Mohd. Jamil dilaporkan berkata, anak guamnya sudah pun memenuhi arahan untuk tampil seperti yang dijanjikan namun pelbagai hak termasuk mendapatkan peguam ketika sesi temubual dinafikan JAIPs.
Bagaimanapun, JAIPs memaklumkan bahawa kenyataan Mohamad Wadi adalah tidak benar dan mendakwa penceramah tersebut telah ‘menghilangkan diri’ dari bilik siasatan
Difahamkan, Mohamad Wadi dipanggil JAIPs berhubung kes mengajar tanpa tauliah di Markaz Tarbiyah Pas Kawasan Kangar, Kompleks Pendidikan MATIN, Kampung Abi, Padang Machang di Kangar, bulan lalu. – KOSMO! ONLINE


Tekong darat dicekup sumbat 20 PATI Myanmar dalam tiga kenderaan
Oleh ROHANA MOHD. NAWI

3 Mei 2023, 4:41 pm
KOTA BHARU – Tiga tekong darat yang memandu kenderaan masing-masing dicekup selepas didapati membawa 20 pendatang asing tanpa izin (PATI) warga Myanmar termasuk empat wanita di Kampung Lundang di sini semalam.
Kesemua PATI berusia antara 18 hingga 47 itu ditahan selepas sepasukan anggota Batalion 8, Pasukan Gerakan Am (PGA) memeriksa sebuah kenderaan pelbagai guna (MPV) jenis Toyota Alphard selain dua kereta jenis Proton Persona dan Honda Accord kira-kira pukul 12.30 tengah malam.
Ketua Polis Kelantan, Datuk Muhamad Zaki Harun berkata, siasatan mendapati, tiga tekong darat berusia 22 hingga 33 tahun itu terlibat dengan aktiviti penyeludupan migran dan menyediakan perkhidmatan pengangkutan kepada PATI melalui jalan yang tidak diwartakan.
Menurutnya, tekong darat itu juga dibayar upah sebanyak RM150 bagi setiap seorang migran yang diseludup.
“Berdasarkan semakan, salah seorang tekong darat itu mempunyai rekod lampau berkait kes narkotik.
“Selain itu, ujian saringan air kencing turut mendapati salah seorang tekong darat positif dadah jenis methamphetamine,” katanya dalam satu kenyataan hari ini.

Muhamad Zaki memberitahu, pihaknya bersama semua agensi penguatkuasaan di sempadan negara sentiasa mempertingkatkan kawalan bagi membanteras sebarang bentuk aktiviti penyeludupan dan jenayah rentas sempadan.
Menurutnya, polis sentiasa komited untuk terus menghapuskan sindiket dan individu yang menjadi dalang sebarang kegiatan penyeludupan.
Tambahnya, ketiga-tiga tekong darat itu ditahan mengikut Akta Kesalahan Keselamatan (Langkah-langkah Khas) 2012 (SOSMA) manakala kesemua PATI disiasat di bawah Akta Imigresen. – KOSMO! ONLINE


Saya makin kenal siapa kawan suka ‘tikam belakang’ – Hattan
Oleh MOHD. HAIKAL ISA

3 Mei 2023, 4:38 pm
PETALING JAYA – Tidak ingin mengeruhkan keadaan atas keterlanjuran insiden berlaku melibatkan namanya dengan sebuah stesen televisyen, penyanyi Datuk Hattan memilih untuk terus berdiam diri.
Hattan atau nama sebenarnya, Mohd Shukri Shahabudin ketika dihubungi Kosmo! Online sebentar tadi berkata, rentetan apa yang berlaku, beliau kian mengenali siapa kawan, siapa lawan dalam industri.
“Saya tak nak cakap dengan sesiapapun berhubung isu yang berlaku. Buat masa sekarang, begini sahajalah. Nanti ada masa, saya jemput kawan-kawan rapat makan, jumpa bersama.
“Apa yang berlaku tempoh hari buat saya kian kenal ramai rakan sebenarnya suka tikam belakang. Tapi tak mengapa.
“Kerjaya seni saya masih berjalan seperti biasa. Saya sibuk sekarang. Alhamdulillah. ‘Show’ macam ada walaupun isu yang berlaku,” katanya.
Ditanya tentang kesihatan mentalnya atas kontroversi yang terjadi, jawab pelantun lagu Biso Bonar itu: “Saya okey sahaja. Biarlah apa yang berlaku, berlalu. Bagi reda dahulu.
“Nanti dah okey sikit, saya akan bagi kenyataan dan bertemu dengan kenalan-kenalan rapat yang saya percayai.”
Terdahulu, nama Hattan, 59, memanas sekali gus menjadi polemik selepas insiden menempelak atau menyekolahkan seorang penyampai berita Astro Awani yang didakwanya tidak membuat kajian sebelum bertanya soalan.
Disebabkan insiden terbabit, Hattan menerima kecaman bertubi-tubi daripada netizen yang menyifatkan dirinya tidak beradab.

Penyanyi kelahiran Seri Menanti, Negeri Sembilan itu menerima ugutan bunuh dan santau daripada individu tidak bertanggungjawab menerusi mesej diterima isterinya, Arianie Abidin dalam Instagram. – KOSMO! ONLINE


Pesakit batuk kokol disaran banyak minum air kosong, jus dan sup
Oleh NURUL IRDINA SUMALI

3 Mei 2023, 4:41 pm
PETALING JAYA – Perbanyakkan minum air kosong, jus dan sup sebagai rawatan sampingan bagi merawat batuk kokol.
Menurut pakar kesihatan, Doktor Samhan, pesakit batuk kokol perlu makan dalam kuantiti yang sedikit.
“Amalkan gaya hidup sihat. Makan makanan dalam kuantiti yang sedikit dapat membantu anda mengelakkan muntah selepas batuk,” katanya.
Tambah beliau, udara yang bersih dan bebas asap juga penting bagi mengelakkan batuk yang teruk daripada terjadi semula.
“Bersihkan udara adalah perlu. Hapuskan bahan penggalak kepada batuk seperti tembakau, asap, dan kepulan daripada tempat pembakaran,” katanya.
Doktor Samhan turut menasihati orang ramai sentiasa menutup mulut ketika batuk dan kerap cuci tangan bagi menghalang jangkitan merebak.

Perkongsian itu menjadi tular di aplikasi Twitter dan mendapat 30,800 tontonan, 30 ulang ciap dan 40 tanda suka.
Sebelum ini, Kosmo! melaporkan, batuk kokol atau pertussis boleh mengakibatkan radang paru-paru, otak dan sawan dan mudah berjangkit serta boleh membawa maut. -KOSMO! ONLINE


Lipas pun jadi tumpuan paparazi di Met Gala
Oleh KOSMO!

3 Mei 2023, 5:00 pm
BANDAR RAYA NEW YORK – Seekor lipas mencuri tumpuan barisan jurugambar selepas ia dikesan di atas permaidani merah pada acara Met Gala 2023, lapor laman berita Wion News semalam.
‘Tetamu tidak diundang’ itu membuat kejutan ketika orang ramai menunggu ketibaan penyanyi terkenal, Rihanna dan teman lelakinya, ASAP Rocky.
Kemunculan lipas itu menimbulkan kekecohan di media sosial dan video mengenainya tersebar di internet.
Bertindak balas terhadap rakaman memaparkan seorang jurugambar New York, Kevin Mazur menangkap gambar lipas tersebut dengan seorang netizen menyindir: “Beginilah seriusnya saya membuat kerja!”
“Sejujurnya, seekor lipas yang menarik perhatian di atas permaidani merah Met Gala adalah perkara paling hebat pernah saya lihat sepanjang hidup saya,” kata netizen lain.
Bagaimanapun, majalah Variety kemudian melaporkan bahawa seseorang telah terpijak serangga itu.

“Dengan rasa sedih yang mendalam, kami mesti melaporkan bahawa lipas #MetGala telah dipijak,” tulisnya di Twitter. – Agensi


Direman palsukan dokumen pindah milik tanah orang telah mati
Oleh MOHD YUNUS YAKKUB

3 Mei 2023, 4:56 pm
SHAH ALAM – Seorang lelaki yang dipercayai memalsukan dokumen bagi pemindahan pemilikan tanah orang yang telah mati direman selama lima hari bagi membantu siasatan kes tersebut.
Perintah reman bermula hari ini terhadap suspek berusia 40 tahun itu dikeluarkan Majistret Muhammad Syafiq Sulaiman selepas mendengar permohonan Suruhanjaya Pencegahan Rasuah Malaysia (SPRM) Selangor.
Menurut sumber, suspek yang bekerja sendiri itu melakukan pemindahan itu hasil persubahatannya dengan seorang pegawai sebuah jabatan kerajaan di sebuah daerah di negeri ini.
Katanya, tanah yang berkeluasan 0.7 hektar itu adalah kepunyaan seorang lelaki yang telah meninggal dunia pada tahun 2003.
“Kegiatan suspek yang dilakukan pada tahun lalu itu terbongkar selepas waris pemilik tanah itu mengesahkan penama yang merupakan bapanya telah pun meninggal dunia.
“Tanah tersebut juga tidak pernah dipindah milik kepada mana-mana pihak selepas kematian,” katanya hari ini.

Tambah sumber, suspek yang tidak mempunyai hubungan dengan pemilik asal tanah telah memindah milik tanah itu kepada orang lain dengan bantuan seorang pegawai sebuah jabatan kerajaan.
“Suspek terdahulu ditahan kira-kira pukul 1.55 petang semalam ketika hadir memberikan keterangan di pejabat SPRM Selangor.
“Siasatan lanjut masih dijalankan terhadap suspek dari komisen diperoleh hasil pemindahan milik itu selain sekiranya terdapat sindiket terlibat dalam kes ini,” ujarnya.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 18 Akta SPRM 2009. – KOSMO! ONLINE


Op Manis dilancar stabil bekalan gula Pantai Timur
Oleh MOHD AZLI ADLAN

3 Mei 2023, 4:52 pm
KUALA NERUS – Kementerian Perdagangan Dalam Negeri dan Kos Sara Hidup (KPDN) melancarkan Op. Manis bagi mengatasi masalah kekurangan bekalan gula di Pantai Timur sejak musim perayaan Aidilfitri baru-baru ini.
Ketua Penguat Kuasa KPDN, Datuk Azman Adam berkata, pemborong gula di Terengganu dan Kelantan telah diarahkan mengagihkan bekalan ke sektor peruncitan dengan segera dalam tempoh seminggu.
“Berdasarkan perbincangan dengan dua syarikat pengeluar terlibat, saya yakin bekalan gula di dua negeri tersebut bakal kembali stabil dalam masa terdekat.
“Beberapa syarikat lain juga menawarkan untuk membantu sekiranya bekalan gula (di Pantai Timur) tersebut tidak mencukupi,” katanya ketika memantau bekalan gula di sebuah syarikat pemborong di Gong Badak di sini hari ini.
Kosmo! hari ini melaporkan masalah kekurangan bekalan gula yang sudah berlarutan hampir dua minggu telah menjejaskan ramai golongan peniaga dan pengusaha premis makanan di Terengganu dan Kelantan.
Azman berkata, pemborong dan peruncit diingatkan agar tidak mengenakan sebarang syarat tambahan seperti belian atas belian barangan lain terhadap jualan gula kepada pengguna.

Tambah beliau, harga sepaket gula pasir kasar juga tidak boleh melebihi RM2.80 kerana ia merupakan barangan kawalan.
“Setakat ini, kita telah menerima 11 aduan berhubung kesalahan penjualan gula seperti menjual melebihi harga ditetapkan. Kesemuanya di Kelantan,” katanya. – KOSMO! ONLINE


Pengantin perempuan dapat hantaran kereta Honda
Oleh KOSMO!

4 Mei 2023, 8:13 pm
JAKARTA  – Satu rakaman video menunjukkan hantaran luar biasa mewah diberikan oleh seorang pengantin lelaki kepada pengantin perempuan di Desa Ngampelrejo, Tuban, utara Pulau Jawa, lapor portal berita detikjatim hari ini.
Ketua Desa Ngampelrejo, Tariyono berkata, hantaran itu dianggarkan bernilai sekitar  400 juta rupiah (RM121,116). Ia  termasuk sebuah kereta Honda Brio, seekor lembu, seekor kambing, 15 tan beras  yang diangkut menggunakan lima trak pikap, set perabot rumah di samping makanan serta minuman.
Dia berkata, hantaran mewah merupakan adat warga Desa Ngampelrejo, Tuban yang diamalkan sejak turun-turun temurun.
Hantaran pengantin lelaki kepada pengantin perempuan itu diharapkan dapat meningkatkan status keluarga pengantin berkenaan.
“Jadi, ada kebanggaan sendiri bagi orang tua jika melaksanakan pernikahan dengan hantaran seperti ini,” ujarnya.
Kata Triyono, perkahwinan itu adalah antara seorang ahli perniagaan, Doni dengan gadis bernama Irnanda iaitu anak kepada  salah seorang penduduk desa tersebut. Ia berlangsung pada 30 April lalu.   –  Agensi


Keluarga bergaduh besar kerana pengantin lelaki tak jadi kahwin
Oleh KOSMO!

4 Mei 2023, 8:47 pm
NEW DELHI –  Dalam kejadian mengejutkan, sebuah majlis perkahwinan di Dausa, negeri Rajasthan bertukar menjadi gelanggang pergaduhan keluarga selepas pengantin lelaki enggan mengahwini pengantin perempuan, lapor portal berita Odishatv hari ini.
Majlis perkahwinan pada Isnin lalu itu adalah antara seorang pemuda yang berasal dari kampung Jhuthaheda dan gadis dari kampung Nangal-Meena.
Pada hari perkahwinan mereka,  pengantin lelaki  tiba di rumah pengantin perempuan bersama keluarga dan rakan-rakannya dalam satu perarakan besar.
Keluarga pengantin perempuan menyambut rombongan pengantin lelaki, manakala majlis itu pada mulanya berjalan lancar.  Bagaimanapun, pengantin lelaki tiba-tiba menanggalkan serbannya dan enggan mengahwini pengantin perempuan.
Dia tetap bertegas dengan keputusannya yang membawa kepada pertengkaran besar.
Beberapa ahli keluarga pengantin perempuan dikatakan membelasah pengantin lelaki dan pakaiannya turut dikoyakkan. Sebilangan anggota-anggota polis kemudian tiba di lokasi kejadian dan berjaya mengawal keadaan.

Susulan pertemuan dengan pihak berkuasa, keluarga pengantin lelaki dan wanita memutuskan untuk tidak meneruskan perkahwinan mereka, manakala perbelanjaan  pengantin perempuan mengadakan majlis perkahwinan ditanggung oleh pihak lelaki. – Agensi


Wanita dicekup buat amang seksual terhadap anak lelaki
Oleh KOSMO!

4 Mei 2023, 9:59 pm
KUALA SELANGOR – Seorang wanita dicekup berhubung melakukan amang seksual fizikal terhadap anak lelaki berusia 14 tahun di Puncak Alam di sini, kelmarin.
Penahanan suspek berusia 33 tahun itu susulan laporan daripada pegawai Jabatan Kebajikan Masyarakat (JKM) Kuala Selangor berhubung video lucah hubungan seks antara wanita itu dan mangsa.
Ketua Polis Daerah Kuala Selangor, Superintendan Ramli Kasa berkata, siasatan mendapati mangsa merupakan anak ketiga dari lima orang adik beradik dan kejadian amang seksual itu berlaku pada November tahun lalu.
Katanya, suspek terdahulu telah membuat oral seks sebelum menyuruh mangsa melakukan hubungan seks dengannya di sebuah bilik di rumah mereka.
“Suspek juga telah merakam hubungan seks tersebut menggunakan telefon bimbit sendiri. Bagaimanapun polis telah merampas gajet yang digunakan itu, manakala mangsa telah diserahkan kepada pihak JKM,” katanya dalam kenyataan malam ini.
Tambah beliau, ujian saringan air kencing dilakukan terhadap suspek mendapati adalah negatif.

Ramli menjelaskan suspek kini direman selama lima hari dan kes disiasat mengikut Seksyen 14 dan Seksyen 5 Akta Kesalahan-Kesalahan Seksual Terhadap Kanak-Kanak 2017. -KOSMO!ONLINE


Kenyataan Pas sokong Abdul Hadi sebagai Perdana Menteri palsu
Oleh KOSMO!

4 Mei 2023, 8:18 pm
PETALING JAYA – Kenyataan media yang menyatakan sokongan terhadap Presiden Pas, Tan Sri Abdul Hadi Awang sebagai Perdana Menteri adalah palsu.
Perkara itu disahkan Setiausaha Agung Pas, Datuk Seri Takiyuddin Hassan menerusi kenyataan di Facebook, hari ini.
“Kenyataan media bertajuk ‘Sokongan Terhadap Tan Sri Tuan Guru Haji Abdul Hadi Awang, Ahli Parlimen Marang Sebagai Perdana Menteri Malaysia’ adalah palsu dan tiada kaitan dengan mana-mana pihak,” katanya.
Terdahulu, satu kenyataan media didakwa dikeluarkan oleh Takiyuddin tular di media sosial menjelaskan Pas diterima untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah esok.
Menurut kenyataan itu, ia didakwa bagi mempersembahkan surat akuan bersumpah melibatkan 115 Ahli Parlimen untuk memberi sokongan kepada Abdul Hadi sebagai Perdana Menteri. – KOSMO! ONLINE


Buktikan tiada komplot
Oleh Zuid Samson

4 Mei 2023, 9:00 pm
Buktikan tiada komplot | 15 MINIT MMTV 4 MEI 2023
#15minitmmtv #utusanonline #kosmoonline #mmtv #berita #relevan #mutakhir


Malaysia ‘berdebar’ tunggu undian Piala Asia 2023
Oleh MUHAMAD ARDIE PUTRA SUHAIMI

4 Mei 2023, 11:29 pm
PHNOM PENH – Persatuan Bola Sepak Malaysia (FAM) menerima dengan ‘tangan terbuka’ apa sahaja keputusan undian melibatkan skuad Harimau Malaya pada kejohanan Piala Asia Qatar 2023 yang dijadualkan berlangsung pada 11 Mei depan di Doha.
Presiden FAM, Datuk Hamidin Mohd. Amin menyifatkan skuad kebangsaan kendalian Kim Pan-gon hanya perlu bersedia dengan sebarang kemungkinan selain perlu melakukan persiapan rapi sebelum ke Qatar nanti.
“Bagi undian Piala Asia 2023, secara peribadi saya tidak kisah (dengan keputusan) dan kita tunggu sahaja apabila majlis undian dilakukan pada 11 Mei nanti.
“Apa yang penting kita siapkan pasukan. Malaysia berada di balang 4 dan mungkin akan bertemu pasukan seperti Jepun atau Uzbekistan.
“Jadi, kita perlu melakukan persedian penuh untuk melawan negara-negara seperti ini. Namun, Pan-gon dan barisan teknikal teknikal hanya boleh merancang dengan lebih dekat selepas undian dilangsungkan,” katanya.
Hamidin yang juga Timbalan Presiden Majlis Olimpik Malaysia (MOM) ditemui ketika majlis makan malam bersama delegasi media Malaysia ke temasya Sukan SEA Kemboja 2023 di Phnom Penh sebentar tadi.

Sebagai rekod, skuad Harimau Malaya berjaya layak secara merit ke kejohanan bola sepak paling berprestij Asia itu buat kali pertama dalam tempoh 33 tahun.
Malaysia telah beraksi di pentas Piala Asia sebanyak tiga kali dalam sejarah penganjuran dengan kali terakhir dilakukan pada edisi 2007 dengan status tuan rumah bersama. – KOSMO! ONLINE


Janji padam video, lepas ‘kantoi’ rakam wanita di tandas awam
Oleh KOSMO!

4 Mei 2023, 7:34 pm
PETALING JAYA – “Aku padam kak.” Demikian rayuan seorang lelaki berusia 20 tahun yang mahu dirinya dilepaskan setelah perbuatan jijiknya disedari mangsa.
Mangsa seorang wanita berkongsi pengalaman diganggu lelaki berkenaan ketika menggunakan tandas awam di sebuah stesen minyak di Lahad Datu, Sabah baru-baru ini menerusi hantaran di akaun TikTok @ellejohniasmat.
Menurut wanita itu, sekitar pukul 12.50 pagi waktu kejadian, dia yang dalam perjalanan ke Kota Kinabalu bersama keluarganya mengambil keputusan untuk berhenti seketika di stesen minyak tersebut kerana ingin menggunakan tandas sebelum menyedari dirinya telah dirakam oleh individu tidak bertanggungjawab.
“Saya pergi ke tandas wanita dimana ada dua tandas di dalam. Saya pergi ke tandas paling hujung, tapi malangnya tandas tersebut terkunci, mulanya saya berfikir pihak stesen minyak mengunci dan saya pergi ke tandas sebelah.
“Saya terlihat kelibat bergerak-gerak di tandas sebelah. Saya mula pelik sebab bunyi air sdi sebelah pun tiada, saya berasa seram terdetik dalam hati untuk menoleh ke atas tandas (jenis tandas terbuka atas dan bawah) alangkah terkejutnya saya apabila melihat kamera telefon menghala tepat ke arah saya,” katanya.
Bercerita lanjut, wanita itu dengan pantas bersiap-siap dan terus pergi ke tandas sebelah untuk memaksa individu di dalam untuk keluar dan terkejut melihat si pelaku adalah seorang lelaki.

Wanita itu bagaimanapun terus memanggil suaminya yang berada di kereta dan sempat merampas telefon bimbit berkenaan sebelum menyerahkan kedua-duanya kepada pihak polis untuk tindakan lanjut.
Dalam pada itu, dia sempat menasihati kaum wanita di luar sana untuk sentiasa berhati-hati ketika berada di mana-mana termasuklah sewaktu menggunakan tandas awam.
“Saya minya hantaran ini ditularkan agar tiada lagi wanita-wanita di luar sana yang menjadi mangsa seperti saya. Mohon jadi iktibar dan hati-hati menggunakan tandas awam,” pesannya. – KOSMO! ONLINE


Tanah runtuh Wisma YPR: KKR masih belum terima sebarang permohonan bantuan
Oleh NURUL IZZATI ZAINI

4 Mei 2023, 9:12 pm
PETALING JAYA – Kementerian Kerja Raya (KKR) masih belum terima sebarang bentuk permohonan bantuan daripada pihak yang terlibat dalam runtuhan tanah di Wisma YPR, Off Jalan Syed Putra, di sini, tengah malam tadi.
Menterinya, Datuk Seri Alexander Nanta Linggi berkata, difahamkan, pihak berkuasa tempatan (PBT) iaitu Dewan Bandaraya Kuala Lumpur (DBKL) berhak memohon pemilik premis untuk melantik perunding.
Ujarnya, ia bagi menyiasat, membuat laporan serta mengemukakan kaedah pembaikan kepada PBT untuk kelulusan.
“Dalam perbualan dengan beberapa pekerja di bangunan berkenaan, saya mendapat gambaran awal bagaimana kejadian sedih meragut nyawa seorang pengawal keselamatan itu.
“Mereka (pekerja bangunan) tidak menyangka akan terjadi tanah runtuh kerana tiada sebarang petanda awal. Tambah pula dengan cuaca tidak menentu.
“Melalui tinjauan tadi, kerja-kerja pembersihan tapak dilaksanakan dan ‘tarpaulin sheet’ di kawasan cerun runtuhan dipasang bagi mengelakkan resapan air hujan terus ke tanah,” katanya dalam kenyataan di Facebook selepas meninjau lokasi kejadian tanah runtuh, petang tadi.

Menurut beliau, difahamkan oleh pekerja-pekerja bangunan, PBT iaitu DBKL dan juga Bomba telahpun turun ke tapak bagi melaksanakan tindakan awal yang sewajarnya.
Dalam pada itu, ujarnya, meskipun premis ini adalah milik swasta dan berada di bawah penyelarasan DBKL, pihaknya bersedia menawarkan bantuan dalam apa juga cara di bawah kapasiti KKR, sekiranya diperlukan.
Pihaknya juga menasihati orang ramai yang ternampak atau menyedari sebarang pergerakan tanah dalam keadaan cuaca yang tidak menentu ini.
“Saya seru semua pihak agar dapat menyalurkan maklumat dengan kadar segera kerana dikhuatiri boleh menyebabkan kejadian yang tidak diingini,” katanya.
Sebelum ini, Kosmo! melaporkan seorang lelaki warga tempatan yang sedang bertugas di sebuah pondok pengawal maut apabila tertimbus dalam runtuhan batu penahan tebing.
Menurut jurucakap Pusat Gerakan Operasi Jabatan Bomba dan Penyelamat Malaysia Kuala Lumpur, pihaknya menerima panggilan kecemasan pada pukul 12.54 tengah malam.
Mangsa berusia 69 tahun itu kemudiannya berjaya dikeluarkan pada pukul 6.23 pagi sebelum disahkan meninggal dunia oleh pasukan perubatan. – KOSMO! ONLINE


Remaja lelaki maut disyaki terkena renjatan elektrik
Oleh IVAN AMIRUL

4 Mei 2023, 7:25 pm
LABUAN – Mayat seorang remaja lelaki ditemui terbaring disyaki terkena renjatan elektrik dalam kejadian di laluan pejalan kaki Jalan Tanjung Purun semalam.
Ketua Polis Daerah Labuan, Superintendan Ahmad Jawila berkata, Mayat Ryandeigo Roselee, 18, ditemui abang mangsa sebelum menghubungi pihak polis pada pukul 12.05 tengah malam.
“Siasatan awal mendapati abang mangsa keluar berjalan kaki bagi mencari adiknya berikutan tidak pulang ke rumah pada 11.30 malam sejurus selesai bekerja di sebuah hotel.
“Bagaimanapun, abang mangsa kemudiannya menemui adiknya terbaring tidak sedarkan diri di laluan pejalan kaki berkenaan disyaki terkena renjatan elektrik.
“Polis kemudiannya menghubungi Hospital Labuan, Sabah Electricity Sdn Bhd (SESB) dan Perbadanan Labuan untuk tindakan lanjut,” katanya dalam kenyataan di sini hari ini.
Mengulas lanjut, Ahmad memaklumkan pihak ambulans mengesahkan mangsa sudah meninggal dunia di lokasi kejadian.-KOSMO! ONLINE


Sikap ayah berubah, semua dia nak buat sendiri – Anak kedua Ridzuan Hashim
Oleh MOHAMMAD SHAHEMY AZMI

4 Mei 2023, 8:07 pm
HULU LANGAT – “Ayah sempat makan dua tiga suap sebelum tiba-tiba rebah.”
Demikian kata anak kedua kepada pelakon Allahyarham Ridzuan Hashim, Muhammad Dhanial ketika berkongsi detik cemas yang terjadi kepada bapanya saat tiba-tiba rebah di rumah mereka di Desa Tun Razak, di sini, pagi tadi.
Dhanial, 29, ketika ditemui di Masjid Al- Mustaqqin Batu 16, Hulu Langat, Selangor berkata, rutin harian bapanya hari ini tidak seperti biasa apabila pelakon berusia 62 tahun itu tidak bangun awal seperti kebiasaannya.
“Selalunya ayah akan bangun awal. Tapi hari ini pukul 7 pagi saya kejut dia tak bangun. Pukul 8 pagi pun tak bangun sehingga akhir ayah bangun pada pukul 11 pagi.
“Selepas itu seperti biasa ayah akan bersarapan dan sempat makan dua tiga suap sebelum dia tiba-tiba rebah,” katanya kepada Kosmo! Online.
Sambil menahan rasa sebak, Dhanial berkongsi perubahan sikap arwah bapanya apabila tidak lagi meminta bantuan untuk melakukan apa-apa termasuk untuk berdiri.

“Sejak akhir-akhir ini, arwah tidak seperi kebiasaan. sebelum ini jika dia mahu lakukan sesuatu, dia akan minta tolong termasuk untuk berdiri.
“Tapi sejak beberapa minggu terakhir ini, semua perkara dia mahu buat sendiri. Saya yang menjaga ayah sejak dia disahkan ada penyakit jantung sekitar tiga tahun lalu,” jelasnya.
Berkongsi perkara yang membuatkan Dhanial terkilan ialah bapanya tidak sempat untuk meraikan majlis pernikahannya yang bakal diadakan pada 20 Mei nanti.
“Itu yang membuatkan saya rasa terkilan dan sangat sedih. Ayah ada beritahu, dia akan ikut ke Tawau untuk majlis pernikahan.
“Saya pun dah siapkan tiket penerbangan dan baju untuk ayah. Memang rasa ralat sikit,” katanya.
Kongsi anak kedua daripada lima orang adik-beradik itu lagi, bapanya juga pernah berpesan supaya dia menjaga kesihatan. terutama makanan memandangkan keluarganya ada sejarah penyakit jantung.
“Ayah pernah pesan jangan makan perut banyak sangat sebab keluarga ada sejarah sakit jantung. Itu sahaja pesannya,” ujarnya.
Difahamkan, jenazah dibawa dan dikebumikan di Tanah Perkuburan Islam Kariah Dusun Tua Hulu Langat selepas selesai solat Maghrib.
Hari ini, industri seni hiburan tanah air dikejutkan dengan berita pemergian mengejut pelakon Ridzuan Hashim yang dilaporkan meninggal ketika bersarapan pagi tadi di rumahnya.
Allahyarham yang cukup ikonik dengan karakter King menerusi filem KL Gangster itu berkahwin dengan Didie Alias pada 1991 namun disahkan bercerai pada 2002.
Hasil perkongsian hidupnya dengan Didie selama 11 tahun, mereka dikurniakan lima orang cahaya mata.
Sepanjang karier seninya, Allahyarham pernah menjadi kegilaan ramai usai lakonan filem Hati Bukan Kristal yang melayakkan diri dijulang sebagai Pelakon Lelaki Terbaik Festival Filem Malaysia kesembilan pada 1992. – KOSMO! ONLINE